Čo znamená číslo opaľovacieho krému a ako si vybrať správny

Zistite, čo znamenajú čísla a skratky na etikete opaľovacích krémov.

BRATISLAVA. Viete čo presne znamená číslo napísané na opaľovacom kréme? Väčšina ľudí nie. Často preto chránia svoju pokožku nedostatočne, alebo s mylnou predstavou o účinkoch krému. Výskum v časopise JAMA Deramtology uvádza, že 57 percent ľudí nerozumie definícii SPF, čiže ochranného faktora pred slnečným žiarením, ktorý sa uvádza na škatuľke krému. Takmer žiadny človek (97 percent) nevedel, že iba krémy s ochranou aj proti UVA žiareniu chránia pleť pred predčasným starnutím. A 71 percent ľudí nevedelo, že SPF faktor informuje o ochrane pred UVB žiarením, ktoré je hlavnou príčinou spálenia sa. Zorientovať sa je pritom jednoduché. Aby ste si vedeli vybrať správny opaľovací krém, potrebujete poznať typ svojej pokožky a mať základné znalosti o druhoch UV žiarenia. Každá z trojice zložiek UV žiarenia predstavuje pre ľudské telo určité riziko. Počas opaľovania sme vystavení UV žiareniu typu A a B. UVA a UVB výrazne poškodzujú DNA v bunkách kože a sú zodpovedné za spálenie sa a vznik rakoviny. UVA žiarenie – predstavuje najväčšiu zložku UV žiarenia, tvorí z neho približne 90 percent. Preniká hlbšie do pokožky, spôsobuje vysúšanie a predčasné starnutie pokožky. V koži vytvára voľné radikály a zvyšuje riziko vzniku rakoviny kože. V prípade očí dlhovlnné žiarenie preniká až na sietnicu a pri dlhodobom pôsobení môže prispieť k poškodeniu zraku a až oslepnutiu. UVB žiarenie – Má o niečo kratšiu vlnovú dĺžku než UVA žiarenie a preto pôsobí na povrch kože. Vedie k spáleniu kože a pri dlhšom pôsobení na oči môže spôsobiť snežnú slepotu. UVC žiarenie – Môže telu uškodiť aj v malých dávkach, no stráca sa v už stratosfére a na Zem nedopadá. Ultrafialové žiarenie v spektre C sa objavuje v zdravotníctve, farmaceutickom priemysle či potravinárstve. Využíva sa na sterilizáciu, dezinfekciu a spracovávanie potravinárskych výrobkov. Opaľovacie krémy sú k dispozícii v rôznych formách - ako mlieko, krém, alebo sprej. Aby prípravok efektívne chránil pokožku, mal by zvládnuť odfiltrovať UVA aj UVB žiarenie. Ochranné krémy fungujú na princípe jedného z dvoch druhov filtrov - fyzikálneho alebo chemického. Takzvaný ochranný faktor (SPF) je najrozšírenejším spôsobom vyjadrenia stupňa ochrany pred UVB žiarením. Ochranný faktor udáva o aký násobok času si možno po nanesení prípravku predĺžiť pobyt na slnku, bez začervenania kože. Tento čas je u každého človeka individuálny a do veľkej miery závisí od fototypu. Ak napríklad u človeka svetlej pleti dochádza k začervenaniu po 10 minútach na slnku, tak opaľovací krém s faktorom 30 by mal oddialiť začervenanie o 300 minút (30x10 minút). Označenie krémov s ochranou pred UVA žiarením zatiaľ nie je jednotné, no podľa odporúčania Európskej komisie zvyčajne obal obsahuje znak UVA v krúžku. Podobne ako pri ochrane pred UVA žiarením, ani odolnosť opaľovacieho krému voči vode nemá jednotné označenie. Na to, aby bol prípravok vodeodolný je však potrebné nanášať ho v množstve, ktoré je uvedené na obale. Univerzálnym riešením je použiť množstvo, ktoré výrobcovia používajú pri testovaní opaľovacích produktov. Na telo dospelého človeka to predstavuje približne 7 čajových lyžičiek opaľovacieho krému. Ak netúžite po odolnosti proti vode, postačí na jedno nanesenie ekvivalent jedného štamperlíka. Každý človek má v koži určité množstvo kožného pigmentu melanínu, ktorý chráni organizmus proti UV žiareniu. Rozdiely v pigmentácii u ľudí vznikli na základe dlhodobého vývoja a potrebe prispôsobiť sa prírodným podmienkam. Sú teda geneticky dané. Fototypy vyjadrujú intenzitu pigmentácie. Čím má človek svetlejšiu pleť, vlasy a oči, tým nižšie je číslo kožného fototypu. So stúpajúcim číslom odolnosť pokožky voči žiareniu stúpa. DOI: 10.1001/jamadermatol.2015.1253


Pakistan začne budovať plot na hraniciach s Afganistanom

Súčasťou oplotenia budú aj bunkre a strážne veže.

ISLAMABAD. V záujme zvýšenia bezpečnosti začne pakistanská armáda čoskoro na pakistansko-afganských hraniciach budovať plot, ktorého výstavba je naplánovaná už dlhší čas. Informovala o tom v utorok agentúra AP s odvolaním sa na vyhlásenie pakistanských ozbrojených síl. V prvej fáze sa výstavba plota bude sústreďovať na kmeňové oblasti Badžaur, Chajbar a Muhmánd, kde najčastejšie dochádza k cezhraničnej infiltrácii militantov. Vo vyhlásení pakistanskej armády sa tiež uvádza, že súčasťou oplotenia na hraniciach s Afganistanom budú aj bunkre a strážne veže. Ich účelom bude zvýšenie obranyschopnosti a zlepšenie možnosti sledovania pohraničného priestoru. Podľa vyhlásenia pakistanských ozbrojených síl je zvýšenie bezpečnosti hraníc medzi Pakistanom a Afganistanom v záujme oboch krajín, pričom koordinácia bezpečnostného mechanizmu je základom mieru a stability. Obe krajiny od seba oddeľuje 2640 kilometrov dlhá Durandova línia vytýčená v roku 1896 Britmi, ktorí v tom čase Afganistan ovládali.


Obete útoku na vianočný trh v Berlíne dostali odškodné

Obete a pozostalí dostali odškodné v celkovej výške približne 1,54 milióna eur.

BERLÍN. Obete a pozostalí vlaňajšieho teroristického útoku na vianočný trh na námestí Breitscheidplatz v nemeckom hlavnom meste Berlín dostali odškodné v celkovej výške približne 1,54 milióna eur. Píše o tom vo svojom utorňajšom vydaní denník Rheinische Post s odvolaním sa na spolkové ministerstvo spravodlivosti. Podľa novín boli finančné prostriedky vyplatené celkom 119 ľuďom. Dve žiadosti boli zamietnuté a o desiatich ďalších sa ešte nerozhodlo. Tunisan Anis Amri ukradnutým poľským kamiónom zaútočil na trhy 19. decembra 2016. Pri útoku zahynulo 12 ľudí a takmer sto utrpelo zranenia. Nemecké úrady vyhlásili po 24-ročnom Amrim medzinárodné pátranie. Zastrelili ho talianski policajti 23. decembra pri Miláne, keď na nich pri rutinnej kontrole vytiahol zbraň.


Čína uvažuje pre nové clá o zrušení plánovaných obchodných rokovaní s USA

Čína by nemala rokovať s pištoľou pri hlave, uviedol zdroj.

PEKING. Peking uvažuje po oznámení nových ciel na dovoz čínskych tovarov do USA o zrušení obchodných rokovaní, ktoré sa majú tento týždeň konať vo Washingtone. "Čína by nemala rokovať s pištoľou pri hlave," citoval v pondelok Wall Street Journal zdroj oboznámený so záležitosťou. Čína sa podľa zdroja zatiaľ nerozhodla, či bude pokračovať v obchodných rokovaniach s USA. Agentúra Bloomberg s odvolaním na informované zdroje uviedla, že Peking uvažuje o posunutí obchodných rokovaní, ktoré sa mali začať v stredu (8. 5.). Hlavný vyjednávač a vicepremiér Liou Che mal odcestovať do Washingtonu so stočlennou delegáciou. Čína dúfala, že sa nájde riešenie pokračujúcej obchodnej vojny s USA. Americký prezident Donald Trump však v nedeľu (5. 5.) nečakane oznámil, že zvyšuje clo na dovoz čínskych tovarov v hodnote 200 miliárd USD (179,29 miliardy eur) z desiatich na 25 percent. Ako dôvod uviedol, že rokovania s Pekingom sú pomalé. Zvýšené clá majú začať platiť v piatok (10. 5.).


Hamšík asistoval na gól, jeho tímu sa pod vedením Beníteza darí

Góly Ta-lienu strelili Rondon a Carrasco.

PEKING. Futbalisti Ta-lien I-fang v zostave s Marekom Hamšíkom zvíťazili v piatkovom stretnutí najvyššej čínskej súťaže na ihrisku Čchung-čching Tang-taj Li-fan 3:1. Dvoma gólmi sa prezentoval striedajúci Salomon Rondon, na prvý mu prihral Hamšík. Jeden zásah pridal Yannick Carrasco. "Bol to ťažký zápas vo veľkom teple. Dostali sme sa do vedenia, no ešte do prestávky domáci vyrovnali. Dosiahli gól zo štandardky, ktorú sme zle ubránili. Našťastie po zmene strán sme dali za štyri minúty dva góly, ktoré rozhodli o našom víťazstve," povedal Hamšík pre svoju oficiálnu webovú stránku.  Zverenci trénera Rafaela Beníteza neprehrali tretíkrát za sebou a priebežne figurujú na šiestom mieste v ligovej tabuľke. Hamšík odohral celé stretnutie.


Matečná: Od marca začíname s novým testovaním kvality potravín

Dvojaká kvalita podľa Martina Fecka ukázala za akého partnera má Brusel Slovensko.

BRATISLAVA. Európska komisia vypracovala metodiku, na ktorej základe budú členské štáty Európskej únie (EÚ) testovať kvalitu potravín. V nedeľnej relácii V politike na TA3 to povedala ministerka pôdohospodárstva a rozvoja vidieka SR Gabriela Matečná v diskusii s opozičným poslancom Národnej rady SR Martinom Feckom (OĽaNO) s tým, že na nej pracovali experti z členských krajín. „Zároveň dala komisia prostriedky a možnosť každej členskej krajine uchádzať sa o projekt na testovanie potravín,“ povedala. Ako dodala, Slovensko má vo svojom portfóliu testovanie, ak to však krajina bude robiť za európske peniaze, bude to podľa nej efektívnejšie. Štátna veterinárna a potravinová správa sa podľa ministerky už do tohto projektu prihlásila. „Od marca začíname nové testovanie,“ poznamenala na TA3 Matečná. Spomenula tiež, že ak pri testovaní prídu na rozdiely v potravinách na Slovensku a tými, ktoré predávajú v zahraničí, Slovensko vie nahlásiť dvojakú kvalitu potravín a vie postupovať podľa tejto metodiky. Matečná tiež spomenula, že Slovenská republika podporuje iniciatívu eurokomisárky pre spravodlivosť, ochranu spotrebiteľov a rodovú rovnosť Věry Jourovej na zaradenie dvojakej kvality potravín medzi nekalé obchodné praktiky. "Slovenskí spotrebitelia, rovnako ako spotrebitelia v ďalších krajinách EÚ majú právo na rovnakú kvalitu potravín predávaných pod rovnakou značkou. Nadnárodné firmy musia v rámci EÚ dodržiavať deklarovanú kvalitu a nesmú dodávať na trhy niektorých členských krajín výrobky nižšej kvality," povedala Matečná. Na testovanie potravín podľa nej poskytla Európska komisia finančné prostriedky. Zistenia o dvojakej kvalite potravín podľa Fecka konečne ukázali, za akého partnera je Slovensko považované v EÚ. "Ak chceme byť v zdravom jadre EÚ, tu sa ukázalo, ako nás berú," podčiarkol. Téma a činnosti, ktoré robí slovenský agrorezort pri dvojakej kvalite, sú podľa neho "povinná jazda, pretože každý sa musí ohradiť, lebo sa musí zastať svojich občanov". S výchovou k spotrebe domácich potravín by sa podľa neho malo začať už od útleho detstva. Slovenské poľnohospodárstvo bolo podľa Matečnej počas doterajších vlád nielen na okraji ich záujmu, ale vďaka nepochopeniu významu poľnohospodárstva pre krajinu aj na chvoste EÚ. Podarilo sa to zmeniť až vďaka iniciatíve Slovenskej národnej strany (SNS). "To, že sme na chvoste EÚ, je výsledok dlhodobého nezáujmu predchádzajúcich vlád o slovenské poľnohospodárstvo. To, že sa agrorezortu a pánovi predsedovi SNS Andrejovi Dankovi podarilo v koalícii presadiť štátnu pomoc vo výške 30 miliónov eur, hovorí jasne. Doteraz najviac pre slovenských poľnohospodárov urobila SNS," priblížila Matečná. V štátnej pomoci sektoru sa pritom Slovensko nachádza podľa nej až na 24. mieste z 28 krajín EÚ. V celkových výdavkoch štátu na poľnohospodárstvo v eurách na hektár dokonca až na 25. mieste z 28 štátov. Snahou agrorezortu podľa nej bolo získať štátnu pomoc pre slovenské poľnohospodárstvo, pretože slovenskí poľnohospodári strácajú na spoločnom európskom trhu konkurencieschopnosť. A to nielen voči poľnohospodárom iných členských krajín, ale aj voči najbližším susedom. ň V celkových výdavkoch v eurách na hektár na poľnohospodárstvo je z krajín V4 Česká republika na 12. mieste, Maďarsko na 14. mieste a Poľsko ako jediné za priemerom EÚ na 18. mieste. Na konci rebríčka sa za Slovenskom nachádzajú už len Portugalsko, Švédsko a Rumunsko. Dostať ľudí na vidiek by sa podľa Fecka dalo poskytnutím stimulov. "My sme už mali 220-tisíc ľudí v poľnohospodárstve, teraz ich máme 50-tisíc. Musíme to zrenovovať a dať ľuďom šancu," podčiarkol. Európsky parlament podľa jeho slov vyzval "členské štáty, aby v záujme zachovania poľnohospodárskeho modelu založeného na rodinných poľnohospodárskych podnikoch na celom území EÚ zamerali svoju politiku v oblasti využívania pôdy tak, aby využívala dostupné nástroje, ako sú systémové zdaňovanie, systémy pomoci a finančné prostriedky Spoločnej poľnohospodárskej politiky (CAP)". "Zelenou naftou vo výške 30 miliónov eur podporíme špeciálnu a špecializovanú rastlinnú výrobu a živočíšnu výrobu, ktorá si vyžaduje viac ručnej práce a zvyšuje diverzitu pestovaných plodín. Plodiny ako kukurica, repka, pšenica, či slnečnica nepodporíme. Podporou živočíšnej výroby zároveň zvýšime objem vyprodukovaného hnoja, a tým pomôžeme udržiavať úrodnosť pôdy," vysvetlila Matečná. Fecko sa však obáva, aby projekt zelenej nafty nebol ešte komplikovanejší a administratívne náročnejší, ako bol pred rokmi projekt podporovanej tzv. červenej nafty. Zelená nafta bude podľa Matečnej realizovaná administratívne nenáročným a efektívnym systémom, ktorý zamedzí špekuláciám. "Projekt zelenej nafty pôjde administratívne veľmi jednoducho," dodala.


Trenčanov nahnevali vyjadrenia Nováka. Nezapadol do kolektívu, tvrdia

Obranca netajil sklamanie, že musel odísť.

TRENČÍN. Odchod obrancu Michala Nováka z kabíny hokejovej Dukly Trenčín vyvolal emócie. Podľa najnovšieho stanoviska bývalých spoluhráčov nezapadol do kolektívu a jeho vyjadrenia ich hnevajú. Tridsaťštyriročný skúsený zadák netajil sklamanie, že musel opustiť mužstvo. "Celé to bolo zvláštne. Dosť ma zarazilo vyhlásenie trénera, ktorý povedal, že tímu sa nedarilo, a preto museli siahnuť na najlepších hráčov a nie na tých, ktorí hrali tri striedania. Je to maximálne smiešne a nech si to každý preloží, ako chce," povedal pre hokej.sk skúsený Michal Novák. Dukla z ostatných siedmich stretnutí zdolala len mladíkov z reprezentačnej dvadsiatky. V kádri prišlo k zmenám, opustil ho aj dvadsaťpäťročný Američan Kevin Albers. "Chceli by sme skonštatovať za celý tím, ale aj Duklu ako klub, že nás mrzí a hnevá Michalovo vyjadrenie, ktoré sa objavilo v médiách. Michal nezapadol do kolektívu, preto musel skončiť," uviedla na klubovom webe trenčianska kabína. "Dosť vypovedá o jeho charaktere to, keď hráč, ktorý skončí, začne cez médiá riešiť interné veci ohľadom klubu aj hráčov. Obraz si môžu ľudia spraviť aj na základe toho, ako povedal, že sa bavil len s dvoma hokejistami v kabíne. "Bolo to teda aj rozhodnutie hráčov a stojíme si za tým, že nezapadol do partie. My sme to nechceli vôbec dávať von, takéto veci sa vonku neriešia. V rozhovore však presne ukázal ten charakter, ktorý prezentoval aj tu, preto sme museli zareagovať,“ doplnili Trenčania ďalej vo svojom stanovisku.


Na výstave v Trenčíne si môžete pozrieť skvelé torty

Celoslovenská výstava Torty & svet pečenia patrí medzi obľúbené podujatia.

TRENČÍN. V Trenčíne sa koná v poradí už 6. ročník výstavy Torty & svet pečenia. Medzi najfotografovanejšie torty patrí tá s postavičkami z televízneho seriálu Horná Dolná. Výstava je určená pre profesionálnych cukrárov, ale aj pre laikov či samoukov. Aj vďaka praktickým ukážkam sa môžu návštevníci priučiť novým trendom a inšpirovať sa v ďalšej práci. Súčasťou výstavy bude celoslovenská súťaž o najkrajšiu tortu.


Vo Francúzsku zadržali podozrivých z účasti na vražde policajtov

Vrah vtedy konal v mene teroristickej organizácie Islamský štát.

PARÍŽ. Francúzska polícia vzala do väzby dve osoby, ktoré sú podozrivé v súvislosti s vraždou policajného páru v ich dome v júni 2016. Informoval o tom v utorok pod podmienkou anonymity zdroj blízky vyšetrovaniu. Čin sa stal v obci Magnanville západne od Paríža, pričom vrah konal v mene teroristickej organizácie Islamský štát. Zdroj neuviedol, kedy podozrivé osoby zatkli ani akú rolu mohli pri útoku zohrávať. Policajt a jeho partnerka, ktorá bola tiež zamestnankyňou polície, zomreli po tom, ako ich 13. júna 2016 v ich dome dobodal Larossi Abballa hlásiaci sa k Islamskému štátu. Útočníka ešte v ten deň zastrelila polícia a z domu zavraždeného páru zachránila ich trojročného syna.


Prečo horúca voda zamrzne rýchlejšie ako studená?

Teoretický opis ukázal aj to, že studená voda môže zovrieť rýchlejšie.

BRATISLAVA. Znie to absurdne, ale teplá voda môže za určitých podmienok zamrznúť rýchlejšie ako voda studená. Tento zvláštny efekt sa nazýva aj Mpembov jav. Doteraz sa mu takmer nikto zo seriózneho vedeckého pohľadu nevenoval, no španielskym vedcom sa ho po prvýkrát podarilo teoreticky opísať vo vedeckom časopise Physical Review Letters. "Zistili sme, že horúcejšia tekutina chladne rýchlejšie - ale aj opačný efekt: chladnejšia tekutina sa ohrieva rýchlejšie. Nazvali by sme to opačný Mpembov jav," vysvetľuje v tlačovej správe univerzity Karola III. v Madride Antonio Lasanta. Pradaoxný jav, pri ktorom teplá voda zamŕza rýchlejšie ako studená, je pomenovaný po tanzánskom amatérskom vedcovi Erastovi Batholomeovi Mpembovi. Ako desaťročný si Mpemba v škole všimol, že zohriatá zmes na zmrzlinu mu zamrzla skôr ako chladnejšia zmes. Podobný jav popisoval už aj Aristoteles v štvrtom storočí pred našim letopočtom letopočtu. Problém je, že jav sa ťažko sleduje - podľa definície nastáva len za veľmi špeciálnych podmienok a nik nevie, čo presne slovo "zamrznúť" označuje. Môže ísť o stav, keď sa na povrchu vytvorí prvá vrstva ľadu, ale aj o moment, keď voda dosiahne nula stupňov Celzia. "Je to jav, ktorý historicky neprešiel prísnym vedeckým preskúmaním. Brali ho len ako nejakú anomáliu či vyučovaciu zaujímavosť," vysvetľuje teoretický fyzik Antonio Prados. Vedci sa fenomén rozhodli pozorovať na granulových tekutinách. Teda takých, ktoré sú zložené z veľmi malých čiastočiek, ktoré interagujú pomedzi čiastočky, ktoré stratili svoju kinetickú energiu. V takomto prostredí dokázali výskumníci presne kontrolovať a sledovať spávanie tekutiny. Dokázali určiť teoretické podmienky, ktoré musia nastať, aby k javu došlo. "Scenár, v ktorom sa jav najľahšie vyskytne, je vtedy, keď rýchlosti častíc pred ohrevom alebo pred ochladením majú špecifickú dispozíciu - napríklad majú vysoký rozptyl okolo stredových hodnôt. Po teoretickom opise sa teraz vedci zamerajú na praktický experiment. Porozumenie tomuto javu by mohlo pomôcť vytvoriť lepšie elektronické zariadenia, ktoré potrebujú rýchle chladenie. DOI: 10.1103/PhysRevLett.119.148001


Iracký premiér vyhlásil Mósul za úplne oslobodený

Víťazstvo irackých vládnych síl potvrdili aj Američania.

BAGDAD. Iracký premiér Hajdar Abádí v pondelok oficiálne oznámil víťazstvo nad militantmi z Islamského štátu (IS) v Mósule. "Oznamujeme víťazstvo zo srdca oslobodeného Mósulu... Porazili sme Dáiš (Islamský štát) našou jednotou," vyhlásil v televíziou prenášanom prejave. "Našou krvou, obeťami a úsilím sme oslobodili Irak, jeho územie a obyvateľov," dodal z malej základne na kraji mósulského Starého mesta. Dobytie Mósulu irackými silami z rúk IS znamená, že dni tejto militantnej skupiny v Iraku a v Sýrii "sú zrátané", vyhlásil dnes americký prezident Donald Trump. V písomnom vyhlásení uviedol, že USA budú pokračovať v snahe o "totálne zničenie" Islamského štátu. Trump zablahoželal irackému premiérovi Hajdarovi Abádímu a irackým bezpečnostným silám a vyjadril zármutok nad tisícami ľudí zabitých alebo týraných organizáciou Islamský štát. Američanmi vedená koalícia tiež zablahoželala irackým silám. Ústredné velenie armády USA uviedlo, že "zatiaľ čo sú stále oblasti v mósulskom Starom meste, ktoré musia byť očistené od výbušných zariadení a možných ukrývajúcich sa bojovníkov Islamského štátu," iracké sily "teraz majú Mósul pevne pod kontrolou". Generálporučík Stephen Townsend zdôraznil, že toto víťazstvo samo osebe nezlikviduje Islamský štát a ešte s ním bude treba zviesť veľa bojov. Stratu mesta však označil za "rozhodujúci úder". V nedeľu Abádí prišiel do Mósulu a zablahoželal vojakom k "dosiahnutiu veľkého víťazstva". Ešte aj v pondelok však prebiehali prudké boje a nie je jasné, či aj poslední militanti boli porazení, uvádza agentúra AP. Iracké sily, podporované náletmi koalície pod vedením USA, ako aj kurdskými jednotkami péšmarga a šiitskými milíciami, spustili ofenzívu v Mósule 17. októbra 2016. Militantní islamisti mesto obsadili v júni 2014. Stalo sa jedným z centier "kalifátu", ktorý vyhlásili na časti územia Iraku a susednej Sýrie. Od roku 2014 bolo podľa humanitárnych organizácií vyhnaných z Mósulu okolo 900-tisíc ľudí, čo je asi polovica počtu z predvojnového obdobia. Iracká vláda už v januári oznámila úplné "oslobodenie" východnej časti Mósulu, ale boje na západe mesta boli komplikovanejšie vzhľadom na tamojšie úzke uličky.


Celé znenie prezidentovho prejavu o stave republiky

Minúte po minúte

Celé znenie

Reakcie

Hodnotenie politológa

Stĺpček šéfredaktorky

Komentár Tkačenka

Prokopčák o fašistoch

Takmer pred štyrmi mesiacmi, 21. februára 2018, boli vo svojom dome vo Veľkej Mači zavraždení investigatívny novinár Ján Kuciak a jeho snúbenica, mladá archeologička Martina Kušnírová. Páchateľov do dnešného dňa nepoznáme. Na tento ohavný zločin nadviazala najdôležitejšia správa o stave republiky v roku 2018. Bola ňou posledná reportáž Jána Kuciaka, ktorú jeho kolegovia publikovali nedokončenú týždeň po vražde. V reakciách na túto hroznú udalosť sme dostali príležitosť naplno precítiť hlbokú nedôveru k fungovaniu štátu, aká v našej spoločnosti panuje. Ale aj odhodlanie to zmeniť. Rád by som sa v tejto súvislosti vrátil o dve desaťročia späť. Do krajiny, ktorá bola zdesená únosom syna hlavy štátu a vraždou Róberta Remiáša podobne, ako je v súčasnosti zasiahnutá vraždou novinára a jeho snúbenice. Trúfam si povedať, že nebolo to iba zavlečenie a nebola to iba vražda, ale bola to reakcia mocných na tieto zločiny, ktorá trvale poznačila ďalší vývoj Slovenskej republiky. Vládcovia si udelili amnestiu, zásadne a trvale naštrbili dôveru k právnemu štátu. Dodnes sme sa s dôsledkami nedokázali vyrovnať, nedokázali sme potrestať vinníkov a pokúsiť sa tým zmierniť spôsobené krivdy a bolesť. Až minutý rok ste vy, poslanci národnej rady zrušením amnestií otvorili priestor na nápravu. Trvalo dve desaťročia, kým zvolení zástupcovia ľudu priniesli nádej, že zločiny štátnej moci nebudú navždy chránené nehoráznym aktom, ktorý prežil pád mečiarizmu aj niekoľko politických generácií. História okolo rušenia amnestií mi dovoľuje tu v rokovacej sále národnej rady pripomenúť — najmä predstaviteľom vládnej moci a parlamentnej väčšiny: od vašich slov a činov závisí, aká hlboká bude rana, ktorá v spoločnosti po vražde Jána Kuciaka a Martiny Kušnírovej zostane aj po desiatich či dvadsiatich rokoch. Zničiť vieru v spravodlivosť je možné aj bez zneužitia právomocí, akým vtedy bolo preventívne amnestovanie páchateľov závažných zločinov — a to nedostatkom citlivosti, zodpovednosti, a odvahy konať v rozhodujúcich situáciách. Alebo, naopak, aroganciou, pocitom neobmedzenej moci a ilúziou, že politikom, ktorí vyhrali voľby, patrí štát. To, čomu Slovensko v roku 2018 čelí, nie je iba kríza dôvery v spravodlivosť a právny štát. Je to kríza viery, že politici sú ochotní a schopní vytvárať podmienky, aby sme o zlepšovaní vzťahu k štátu vôbec mohli začať hovoriť. Táto nedôvera je generačným zlyhaním politiky na Slovensku. Ale nebuďme prekvapení, že ľudia neveria vyhláseniam o nezávislom vyšetrovaní, keď denne čítajú o pochybných obchodoch, o ľuďoch blízkych mafii vo vládnych kruhoch, o príbuzných politikov, ktorí v sebe náhle objavili podnikateľský talent a dostali sa k veľkým majetkom. Gauneri prosperujúci z kontaktov na verejnú moc sú produktom sveta, ktorý vrcholní politickí predstavitelia roky nechali rásť a rozťahovať sa po Slovensku. Sveta, z ktorého profitovali a opierali oň vlastnú moc. Až sa vymkol spod kontroly a teraz ich drží v hrsti. Vražda Jána a Martiny dala tomuto svetu tváre ľudských obetí. To bol dôvod, prečo desiatky tisíc ľudí išli do ulíc — aby vyjadrili nedôveru v schopnosť štátu vyrovnať sa so zločinom. Žiadne vymyslené sprisahania. Ale pochybnosť, či budú vražda a podozrenia, o ktorých Ján Kuciak písal, riadne vyšetrené. Hnev nad tým, že ani tvárou v tvár tomuto úpadku nechce vládnúca politická sila prijať zodpovednosť. Ľudí do ulíc vyhnala aj viera, že Slovensko môže byť lepšie. Že Slovensko môže byť slušné. Vážené dámy, vážení páni, dôvera vo vymožiteľnosť práva a spravodlivosti je pre štát, ktorý chce prežiť ako životaschopné spoločenstvo, nevyhnutnosť. Bez viery, že dodržiavať pravidlá sa oplatí, bez istoty, že naše práva bude štát chrániť bez ohľadu na to, kto do nich zasiahol, sa spoločnosť môže rozpadnúť na jednotlivcov neochotných hľadieť na iný ako vlastný záujem. Znechutenie, nedôvera v inštitúcie a strata nádeje v lepšiu budúcnosť sú signálmi, že od toho nemusíme byť ďaleko. Je pravda, že ľudia páchajú ohavné zločiny aj v slušných a mierumilovných komunitách. Politici zneužívajú moc aj v najlepšie spravovaných štátoch. Ani smrť človeka nie je vždy a nevyhnutne zlyhaním systému. Zločin pôsobí v každej krajine a občas prerazí všetky zábrany. Lenže takúto traumu dokážeme prekonať iba vtedy, ak sa v kritických chvíľach môžeme oprieť o spoločné hodnoty, o princípy, o všeobecne a všetkými rešpektované pravidlá, o dôveryhodné inštitúcie. Môžeme zvládnuť aj ťažkú ranu, ak ľudia majú istotu, že politickí reprezentanti vytvorili podmienky na razantný postup a poskytujú úprimnú a viditeľnú podporu potrebnú na dolapenie podozrivých, odsúdenie vinníkov a zadosťučinenie pre obete. Aj v tragických okamihoch plných strachu je možné zomknúť sa a hľadať cestu z krízy. Ale iba ak ľudia veria, že štátna moc je pri vymáhaní spravodlivosti ich spojencom. Nie arogantnou prekážkou, ktorú musia zdolávať protestmi na námestiach. Tu je jadro problému. Neochota postihnúť mocných, roky potvrdzované pocity krivdy a nespravodlivosti vysvetľujú hnev, ktorý mnohí cítia. Nedôvera vytvorila kontext, v ktorom si nemalá časť verejnosti myslí, že bez tlaku nebude štát schopný a ochotný pravdivo vyšetriť ani len popravu dvoch mladých ľudí. Dodnes nevieme, kto zavraždil Jána a Martinu. Ich smrť však pravdepodobne bola tragickým zhmotnením dôsledkov tolerovania zločinného správania. Zločinov, o ktorých na vlastné riziko informovali len odvážni novinári. Zločinov, ktorým sa politické vedenie krajiny roky nečinne prizeralo. Ak existuje úprimná vôľa hľadať spôsob ako začať kriesiť dôveru verejnosti, je nevyhnutné vrátiť sa k vyšetrovaniu vraždy Jána Kuciaka a Martiny Kušnírovej. Začiatkom marca som povedal: “Verím, že tento prípad riešia najlepší vyšetrovatelia a vraždu dvoch mladých ľudí chcú vyriešiť.” A ako prezident Slovenskej republiky som požiadal všetkých ľudí, aby sme im dôverovali. Na to, aby som rovnakú výzvu mohol zopakovať, potrebujem spolu s verejnosťou signál, že zodpovední majú odvahu zmeniť sa. Očakávam, že sa ministerka vnútra a nedávno vymenovaný prezident policajného zboru pridajú k snahe generálnej prokuratúry zachrániť zvyšky dobrého mena orgánov činných v trestnom konaní, ktorému ich predchodcovia tak ublížili. Vyzývam vedenie rezortu vnútra, aby urobilo a vo vhodnej forme zverejnilo hodnotenie priebehu vyšetrovania, ktoré odpovie na pochybnosti o postupe polície a jej vedenia. Pochybnosti, ktoré — pevne dúfam pre dobro Slovenskej republiky — sú prevažne nedorozumeniami, nie prejavmi zbabraného vyšetrovania zločinu, ktorý otriasol spoločnosťou a vyvolal vážnu politickú krízu. Čakáme na pravdivé odpovede na viaceré otázky. Napríklad, prečo nebol na miesto činu povolaný znalec v oblasti súdneho lekárstva. Prečo bývalý policajný prezident takmer denne miatol verejnosť rôznymi verziami smeru vyšetrovania, v rozpore s embargom vyhláseným prokuratúrou. Prečo v rozhodujúcich týždňoch po vražde Slovensko váhalo s využitím medzinárodnej pomoci. Prečo bol na mieste činu bývalý riaditeľ protikorupčnej jednotky NAKA a prečo o tom bývalý policajný prezident klamal. Prečo mali prístup k prípadu ľudia, o ktorých Ján Kuciak písal a ktorí mali byť súčasťou vyšetrovacích verzií. Prečo sa polícia snažila získať informácie z telefónu českej spolupracovníčky zavraždeného novinára amatérskym postupom, ktorý vyvolal medzinárodnú hanbu. Prečo viac rešpektu dostal od polície človek, ktorý sa verejne vyhráža novinárom, než žurnalistka, ktorá dobrovoľne spolupracuje na vyšetrení vraždy. Doterajšie odpovede sú nedostatočné. Odrážajú zásadný problém: nedostatok citlivosti od tých, ktorých poslaním má byť služba verejnosti. Príliš dlho bola hlavným princípom komunikácie vedenia rezortu vnútra snaha zapierať. Prvý krokom na ceste k dôvere je preto začať odpovedať poctivo a priamo. Slovensko potrebuje políciu, ktorá bude plniť svoju úlohu pomáhať a chrániť. To dokáže iba inštitúcia, ktorá láka odvážnych ľudí so zmyslom pre spravodlivosť. Nie polícia, ktorá na papieri robí všetko dobre, ale vyše polovica obyvateľov jej neverí. Policajti a prokurátori potrebujú priestor slobodne vyšetrovať trestné činy. Bez neprimeraných zásahov do ich práce, šikanovania, prepúšťania kvalitných vyšetrovateľov,ktoré rozkladá morálku, podporuje pasivitu a priemernosť. V dobrej polícii je odmeňovaná odvaha a poctivosť. Je čas prestať odpútavať pozornosť nafúknutými hrozbami akou sú napríklad migranti. Namiesto toho sa venovať organizovanému zločinu a extrémizmu. Nech elitné jednotky nenaháňajú bonboniéry a päťdesiateurovú korupciu, kým mnohomiliónovú kriminalitu bielych golierov pozorujú z úctivej vzdialenosti. Povinnosťou vedenia polície je vyvodiť dôsledky za pochybenia, aké sme videli pri zásahoch v Moldave nad Bodvou, v Medveďove alebo v Zborove. Krytie zlyhaní nie je prejavom rešpektu k policajnému povolaniu. Je to spôsob, ako pestovať neúctu k právam iných a podhubie na zneužívanie právomoci. Dobre riadený a trénovaný policajt nemusí porušovať pravidlá, aby zaistil bezpečnosť a vyšetril zločin. Slovensko nie je jediným štátom, kde polícia rieši problematické komunity. Ani jedinou krajinou, kde sa vyšetrujú únosy detí. Ak to inde dokážu v rámci pravidiel, bez násilia, s rešpektom k ľudským právam, zvládneme to aj my. Dámy a páni, všetci potrebujeme právny štát. Zrozumiteľné zákony, ktoré problémy bežného života pomáhajú riešiť a nevytvárajú nové. Úrady a políciu, ktoré pravidlá privádzajú do života spravodlivo a nezneužívajú ich na šikanovanie nepohodlných. Súdy, ktorých rozhodovanie je včasné a predvídateľné. Ústavný súd, ktorý je dôveryhodným ochrancom ústavných princípov a hodnôt. Vyviesť Slovensko z krízy dôvery je náročný proces. Vyžiada si veľké a odvážne zmeny, aj každodenné malé a poctivé kroky. Podporu verejnosti si v tejto snahe dokážeme získať iba otvorenou a citlivou komunikáciou. Nikto by nemal počítať s tým, že ľudia budú tolerovať polovičaté kroky a roky čakať na výsledky. Vám, poslancom a členom vlády, občania zverili moc viesť krajinu. Ľudia, pre ktorých je vražda Jána a Martiny či nedávna brutálna smrť Henryho symbolom zanedbanej spravodlivosti a neschopnosti štátu chrániť životy, čakajú odpoveď, či to myslíte vážne. Čakajú na signál, že existuje politická vôľa vrátiť Slovenskú republiku späť na cestu vedúcu k zastaveniu úpadku právneho štátu. Príležitosť sa naskytne čoskoro, keď budete rozhodovať o dôležitých zákonoch týkajúcich sa polície aj ústavného súdu. Niet dôvodu, aby sme sa uspokojili s podpriemernými riešeniami. Môžeme dosiahnuť zmeny, ktoré budú citlivé, poctivé aj odvážne a môžu zlepšiť systém zabezpečenia a vymáhania spravodlivosti. Voľba je vo vašich rukách. Od vašich rozhodnutí závisí, ako si budeme rok 2018 pamätať. Či ako premárnenú príležitosť, ktorá ostane zdrojom konšpirácií, špekulácií, nevyšetrených podozrení a trvalým prameňom nedôvery k politike aj medzi ľuďmi navzájom. Alebo ako obdobie, v ktorom sme sa vzchopili a začali robiť všetko potrebné pre obnovenie dôvery ľudí v štát. Vážené dámy, vážení páni, nie je hanbou priznať si nedostatky. Neexistuje krajina, v ktorej by sa v jedno ráno politici zobudili a mohli si povedať, že vyriešili všetko. Hanbou je ignorovať výzvy, ktorým čelíme. Nechať ich prerásť do chronických problémov, kvôli ktorým sa mnohým ľuďom nežije dobre a kvôli ktorým opúšťajú Slovensko. Hanbou je správať sa tak, akoby budúcnosť existovala len po ďalšie parlamentné voľby. Je základnou úlohou politiky generovať riešenia, ktoré krajinu posúvajú vpred. Žiaľ, strácame schopnosť viesť boj o naozaj dôležitých témach. Politická súťaž sa rozpadá na sériu malicherných sporov, v ktorých sa témy dôležité pre lepší život ľudí objavia skôr náhodne. V diskusii chýba poctivosť priznať hĺbku problému, odvaha pustiť sa do riešení, aj citlivosť k tým, ktorých sa spory týkajú. Ústava Slovenskej republiky a jej zmeny sú ponižované na nástroj straníckeho marketingu. Najviac diskutovanou politikou parlamentnej väčšiny nie je plnenie vládneho programu, ale pompézne výdavkové balíčky. Aj na dôchodkový systém si niektorí opäť spomenú až vtedy, keď sa zúfalo snažia predĺžiť si politickú kariéru. Keď v marci nová vláda žiadala poslancov o dôveru, viacerí sa pozastavili nad tým, že prebrala programové vyhlásenie predchádzajúcej vlády. To, že nová vláda nemusela na dva roky starých záväzkoch nič meniť bolo zlou správou o stave politiky, smutnou ukážkou neschopnosti predchádzajúcej vlády riešiť problémy, plniť svoje záväzky. Pred mojim dnešným vystúpením v pléne národnej rady so správou o stave Slovenskej republiky som stál pred dilemou, či budem znova hovoriť o deťoch, ktorým neposkytujeme dobré vzdelanie. O pacientoch, ktorí nedostávajú rovnako kvalitnú a dostupnú zdravotnú starostlivosť. O rómskych komunitách, v ktorých sa chudoba dedí z generácie na generáciu pre neschopnosť im pomôcť. Trpkou pravdou je, že by som mohol skopírovať celé state z minulých správ o stave republiky a prečítať ich znova. Nechcem tým povedať, že nevidím za uplynulý rok žiadne užitočné opatrenia. Aj teraz využijem príležitosť, aby som podporil návrh platiť obedy pre všetky deti v školách z verejných financií. Skúsenosti zo sveta potvrdzujú účelnosť takéhoto kroku. Ale dodávam, že na to, aby sme v dôležitých veciach dosiahli viditeľné výsledky, nestačí jedno silné rozhodnutie za volebné obdobie. Potrebujeme ich aspoň desať za rok. Dámy a páni, poctivá politika nerozlišuje medzi slovami a činmi. Ak o niečom hovoríme ako o priorite, malo by sa to stať prioritou pri plánovaní verejných výdavkov. V uplynulých rokoch sme mali aj vďaka eurofondom na investície dostatok peňazí. Nad očakávania rástli daňové výnosy, štát mal každoročne k dispozícii viac než predpokladal. Zodpovedali tomu aj verejné investície, ktoré ročne dosahovali štyri percentá HDP. Patríme medzi štáty s najvyšším podielom investícií v celej EÚ. Ale úspech sa nemeria množstvom minutých peňazí. Keď sa krajine ekonomicky darí, úlohou politikov je využiť zdroje rozumne s čo najväčším efektom. Dobré časy nebudú trvať večne. Často opakovanými prioritami Slovenska sú zdravie ľudí, vzdelávanie detí, veda a výskum. Ale reálne investície z verejných zdrojov tomu nezodpovedajú. Do zdravotníctva a jeho ošarpaných nemocníc smerovali len štyri z každých sto investovaných eur. V rozvinutých európskych krajinách to bolo 12 percent. Na školstvo, vedu a výskumu Slovensko použilo necelú desatinu verejných investícií, v zahraničí to bolo dvojnásobne viac. Informácie o využívaní eurofondov na vzdelanie a výskum pritom vzbudzujú pochybnosti, či aj to málo peňazí vytvorilo pozitívnu hodnotu. Polovica verejných investícií na Slovensku smerovala do dopravy. To by nemuselo byť predmetom kritiky, keby dlhodobo nevíťazila megalománia nad zdravým rozumom. Chýba autorita, ktorá by prísne dohliadala na plánovanie a financovanie výstavby. Príkladom je diaľnica okolo Ružomberka. Stavba bola dlho plánovaná a jej dokončenie sa očakávalo vlani v lete. Nestihlo sa to. A je jasné, že diaľnica sa nedokončí ani v tomto, ani v budúcom, ani v roku 2020. Cez mesto a okolité obce bude stále denne prechádzať 20-tisíc áut a tritisíc kamiónov. Namiesto stavania diaľnic tam, kde to dopravné zaťaženie vyžaduje, opájame sa veľkolepými plánmi, ktoré nesplníme možno ani za sto rokov. Podľahli sme ilúzii, že len diaľnice prinesú do regiónov blahobyt a zatiaľ sa po celej krajine rozpadajú cesty nižších tried. Viac než 40 percent ciest prvej, druhej a tretej triedy je v havarijnom alebo nevyhovujúcom stave. Po týchto cestách sa pritom ročne prepraví trikrát viac osôb než po diaľniciach a rýchlostných cestách. Vážené dámy, vážení páni, niet dôležitejšej výzvy, ktorej ako spoločnosť budeme čeliť, než starnutie populácie. Priemerná dĺžka života sa od pádu komunizmu zvýšila o sedem rokov. V nadchádzajúcej dekáde budeme treťou najrýchlejšie starnúcou krajinou EÚ. Preto je debata o penzijnom systéme na mieste. Žiaľ, preteky, kto ponúkne nižší vek odchodu do dôchodku sú príkladom sporu, ktorému chýba citlivosť, poctivosť aj odvaha. Existujúce viazanie odchodu do dôchodku na priemernú dĺžku dožitia je rozumným a spravodlivým riešením. Garantuje približne rovnaký čas prežitý na dôchodku naprieč generáciami, ktorý dokážeme zvládnuť aj finančne. Ak niektorí chcete — dokonca v ústave — obmedziť vek odchodu do dôchodku, naberte odvahu povedať ľuďom aká bude cena. A povedzte to aj našim deťom, aby vedeli aký balvan im priviažete k nohe. Buď budú dôchodky nižšie, alebo dane vyššie. Tou naozaj dôležitou témou nie je vek odchodu do dôchodku. Skutočnou výzvou je zaistiť seniorom dôstojný život. Nemáme dostatok opatrovateliek ani kapacít na starostlivosť o dlhodobo chorých. Existuje množstvo bariér, ktoré dôchodcov obmedzujú. Pýtam sa, ako chce Slovensko zlepšovať kvalitu života seniorov, keď nebude mať na to peniaze. A nemyslím si, že je dobrý nápad ústavou zviazať ruky každému, kto bude problémy zanedbané súčasnou generáciou politikov riešiť. Vážené dámy, vážení páni, predtým, než sa dostanem k záveru, pristavím sa pri pomeroch v poľnohospodárstve a na vidieku. Venovala sa im podstatná časť posledného článku Jána Kuciaka, nasledovali dôležité zistenia od jeho kolegov. Farmári v nich opísali divoké eldorádo pri podnikaní a poberaní dotácií. Roky zanedbávania problémov spôsobili, že štátne orgány zatvárajú oči pred vydieračskými praktikami v regiónoch, tolerujú vyhrážky a fyzické útoky, alebo sa dokonca stavajú na stranu agresorov. Tieto zlyhania štátu majú konkrétne obete. Sú nimi podvedení, zbití farmári, ktorí sa nedovolali svojich práv. Neblahé dôsledky vidíme naprieč regiónmi. Hoci je Slovensko prevažne vidiecka krajina, má nízku zamestnanosť v poľnohospodárstve. Farmy majú v európskom porovnaní veľké rozlohy, ale nízku produktivitu. Napriek pol miliarde eur, ktorá do poľnohospodárstva každoročne smeruje, nie je Slovensko sebestačné pri výrobe potravín. Vidiek nie je ani atraktívnym, ani perspektívnym miestom na život. Situácia v Poľnohospodárskej platobnej agentúre a Slovenskom pozemkovom fonde je taká závažná, že aj generálny prokurátor konštatoval, že štát pri vynucovaní práva zlyháva. K podobným záverom došiel Najvyšší kontrolný úrad. Preto ma prekvapuje, že ani presvedčivé odhalenia nedokázali zmeniť status quo v týchto dvoch inštitúciách. Neviem, či je to ľahostajnosť alebo je to úmysel. Je predsa úlohou štátu obnoviť poriadok, vládu zákona a pomôcť vysporiadať majetkové práva. Na Slovensku je priveľa ľudí, ktorí sa ani po 30 rokoch od zmeny režimu nedostali k vlastným pozemkom. Verejná ochrankyňa práv skonštatovala, že pri súčasnom tempe nebudú reštitučné konania v mnohých okresoch ukončené ani o desať rokov. Pritom riešenia existujú a manažéri pozemkového fondu majú priestor, aby ľuďom pri vysporiadavaní pôdy pomohli. Peniaze na rozvoj vidieka majú smerovať k tým, ktorí chcú produkovať — veľkým farmám aj drobným farmárom — nie k špekulantom. Existuje mnoho nástrojov ako špekulantov odhaliť. Len ich musíme začať využívať. Je načase peniaze použiť správne a zastaviť zväčšujúci sa rozdiel medzi viacerými dynamicky rozvíjajúcimi sa mestami a prevažne stagnujúcim zvyškom krajiny. Vážené dámy, vážení páni, v roku 1918 sme sa spolu s českým národom prihlásili o vlastnú existenciu postavenú na najmodernejších hodnotách demokratického právneho štátu. V štyridsiatom štvrtom roku sme sa Slovenským národným povstaním vzopreli fašizmu. V roku 1989 sme s kľúčmi v rukách vyprevádzali totalitu a vítali demokraciu a slobodu. Na jar tohto roku, 25 rokov od vzniku nášho štátu, sa mnohí prihlásili k hodnote, pre ktorú sme dlho hľadali vhodné slovo. Desiatky tisíc ľudí nahlas povedali, že okrem samostatného a demokratického si želajú Slovensko, ktoré bude slušné. Teraz je na nás, na politikoch, aby sme urobili rovnakú voľbu. Aby sme zabránili rozkladu spoločnosti v dôsledku nedôvery v štát a schopnosť politikov riešiť problémy. Znamená to okrem iného vrátiť do verejného priestoru poctivú a citlivú diskusiu. Mať odvahu hovoriť korektne a slušne aj o ťažkých témach — o Istanbulskom dohovore, právach menšín, interrupciách, situácii Rómov. Musíme opäť obsadiť priestor, v ktorom sa vďaka pasivite a nevšímavosti politických lídrov rozťahujú fanatici a extrémisti. Je to aj absencia odvahy, poctivej a citlivej diskusie, ktorá spôsobuje, že predstavy rôznych častí spoločnosti o hodnotách, na ktorých by mala Slovenská republika stáť, sa nezbližujú. Naopak, dramaticky sa vzďaľujú. Lenže bez budovania spoločnej identity rezignujeme na spoločný záujem. Bez súdržnosti a solidarity budeme hľadieť iba na krátkodobé ciele, ktoré neprekvapia, nenadchnú, nikam nás neposunú. A krajina, ktorá sa nevie pohnúť z miesta, je odsúdená na neúspech. Slovensko je hladné po niečom, na čo môže byť hrdé. Nie falošné národovectvo, nie agresívne vymedzovanie sa voči ľuďom inej farby pleti, viery či sexuálnej orientácie. Ak má vzťah ľudí k Slovensku definovať láska a hrdosť, musíme im ponúknuť viac ako peknú prírodu a šikovných športovcov. Potrebujeme spojivo, vďaka ktorému sa príbehy úspešných jednotlivcov stanú príbehom úspešnej krajiny. Opakovane ukazujeme, že spoločným úsilím vieme korigovať chybné rozhodnutia. Proti režimu vojnového slovenského štátu sme zorganizovali povstanie. Porazili sme mečiarizmus, ktorý nás odklonil z cesty na Západ do Európskej únie. Vlani sme vyhnali fašistov z banskobystrickej župy. Niekedy to trvá, ale Slovensko a jeho občania majú dar, ktorý je výsadou demokracie — vôľu i schopnosť napraviť omyly minulosti. Úlohou lídrov je viesť a riešiť problémy. Inšpirovať ľudí a pripraviť krajinu na budúcnosť. Reprezentovať hodnoty, na ktorých štát stojí. Pomáhať tvoriť a udržiavať spoločnú identitu, ktorá môže byť zdrojom hrdosti na Slovenskú republiku. Ak každý z nás bude dnes lepší, ako bol včera, vlasť naša bude veľká a slávna. O tom bol presvedčený muž, ktorý stál pred sto rokmi na čele zápasu o slobodu Slovenska v Československu. Milan Rastislav Štefánik. Vedel, že “kto si myslí, že mu slobodu druhí vybojujú, ten jej nie je hoden.” To je, dámy a páni, odkaz najuznávanejšej osobnosti našich moderných dejín. To je aj najväčšia výzva, pred ktorou stojíme. Pokúsiť sa byť lepší ako včera. Postaviť zdravšie základy Slovenskej republiky ako tie, ktoré sme po 25 rokoch nechali zhrdzavieť. Aby sme mohli byť štátom, ktorého sebavedomie pevne stojí na spoločných úspechoch.


Koalícia avizovanými opareniami zatne sekeru štátnym financiám, myslí si SaS

Koalícia si podľa Sulíka kupuje hlasy svojimi opatreniami.

BRATISLAVA. Vládna koalícia sa chystá spáchať na krajine ekonomickú vlastizradu, pripravuje svojimi avizovanými opatreniami do verejných financií "zaťať sekeru". Uviedli to v utorok na brífingu predstavitelia opozičnej strany SaS Richard Sulík (predseda SaS), Jana Kiššová a Eugen Jurzyca (obaja poslanci Národnej rady SR). Vládna koalícia sa podľa Sulíka rozhodla svojimi opatreniami "kupovať" si hlasy voličov. "Je to obyčajná primitívna volebná korupcia, ktorú zaplatia samotní voliči," povedal Sulík na margo opatrení pripravovaných vládnou koalíciou v sociálnej a pro-podnikateľskej oblasti. Podľa jeho slov nič nie je zadarmo, ani vlaky, ani obedy. Tzv. obedy zadarmo SaS po budúcoročných parlamentných voľbách podľa Sulíka nahradí vyššími daňovými bonusmi na dieťa v rovnakej sume, ako je to v súčasnosti. "Vlaky zadarmo nahradíme obrovskými zľavami na cestovnom, a to nielen vo vlakoch, ale aj v autobusoch," avizoval predseda SaS. Podľa Jurzycu vláda súčasnými ekonomickými návrhmi robí v panike protisystémové kroky. "Rozdávanie peňazí vládou vytvára tlak na verejné financie. Verejné financie začínajú byť, podobne ako v roku 2012, neudržateľné. Nikdy sme ešte nesmerovali na grécku cestu ako teraz. Vyzývam na zmenu dlhovej brzdy tak, aby sa premietla" povedal Jurzyca. Podľa Kiššovej koalíciou avizované zavedenie zníženej sadzby dane z príjmu právnických osôb s ročným obratom do stotisíc eur na 15 percent bude vytvárať problémy, pretože vytvorí rôzne sadzby dane pre podobné spoločnosti. Firmy budú špekulovať napríklad s tým, že sa budú deliť, aby nepresiahli stanovený limit obratu. "Takéto opatrenia poškodzujú konkurencieschopnosť podnikov na Slovensku, pretože sú nesystémové," upozornila. Sadzba dane by podľa nej mala znížiť pre všetky podnikateľské subjekty.


Čaputová sa v piatok pre Gorilu stretne so Sakovou a Lučanským

Prezidentka je rada, že súvislosti s kauzou Gorila prenikajú na povrch.

BRATISLAVA. Prezidentka Zuzana Čaputová sa v piatok stretne s ministerkou vnútra Denisou Sakovou (Smer), policajným prezidentom Milanom Lučanským a prvou námestníčkou generálneho prokurátora SR Vierou Kováčikovou. TASR o tom informoval jej hovorca Martin Strižinec. Prezidentka už skôr avizovala, že chce s nimi hovoriť v súvislosti so zverejnením nahrávky z kauzy Gorila. Po stretnutí poskytne vyhlásenie pre médiá. Hlava štátu je rada, že veci súvisiace s kauzou vychádzajú na povrch. "Sú to nepochybne závažné skutočnosti, ktoré boli publikované. Je nesmierne dôležité, aby vyšetrovanie prebehlo čo najskôr a efektívne, aby všetci vedeli, či došlo k spáchaniu trestných činov a kto sa ich dopustil," povedala Čaputová vo štvrtok (17. 10.). Viaceré redakcie slovenských médií dostali mailom link na zvukovú nahrávku, na ktorej má byť údajne zachytená kauza Gorila. Skupina Penta, ktorej spolumajiteľ Jaroslav Haščák má byť jedným z aktérov na nahrávke, už avizovala, že podá v tejto súvislosti trestné oznámenie. Rovnako spochybňuje autenticitu nahrávky. Nahrávka mala vzniknúť v byte na Vazovovej ulici v Bratislave. Spis Gorila zverejnil anonym v decembri 2011, má zachytávať rozhovor medzi spolumajiteľom Penty Jaroslavom Haščákom a politikmi o províziách v štátnych obchodoch v rokoch 2005 a 2006.


Prokurátor predložil kompletnú Threemu, súd zatiaľ nerozhodol o jej čítaní (minúta po minúte)

17:18 Minútu po minúte sme ukončili, ďakujeme za sledovanie. 17:13 Na 4. novembra sú predvolaní Pavol Varga, Katarína Vargová a Marian Kolník (návrh obhajoby, bývalý vysoký poradca KDH v ére Jána Figeľa, pozn. red.). Na 5. novembra sú predvolaní František Mojto a Milan Fiľo. Hlavné pojednávanie skončilo. 17:08 Právny zástupca TV Markíza Daniel Lipšic navrhuje predvolať Olgu Valkovú, bývalú manželku Ernesta Valka a predložil súdu zvukovú nahrávku Pavla Ruska (verejného prejavu, ktorý zaznel pred novinármi, pozn. red.). V nahrávke sa má podľa Lipšica vyjadrovať k tomu, či jeho exmanželka Viera vie alebo nevie o zmenkách. Lipšic do tretice predložil aj analýzu Jána Drgonca o tom, či bola ohrozená licencia TV Markíza exekúciou, ktorú viedol Gamatex. Rusko totiž tvrdí, že ohrozená bola a zmenky podpísal preto, aby toto ohrozenie eliminoval. 17:05 "Súd to berie na vedomie, strany sa však musia prakticky pripraviť na to, že môže dôjsť k dokazovaniu (k prečítaniu)," vyzval predseda senátu Emil Klemanič, aby sa právnici pripravili aj na alternatívu, že už na jednom z najbližších termínov sa môže uskutočniť čítanie. 17:03 Prokurátor Ján Šanta predložil do spisu k zmenkám kompletnú zálohu Threemy z Kočnerovho smartfónu, ktorý odovzdal polícii jeho bývalý kamarát Peter Tóth. Kompletnú zálohu a celý prepis žiadal súd, bez toho nechcel rozhodnúť o tom, či Threemu pripustí ako dôkaz alebo nie. Podľa doteraz zverejnených informácií obsahuje Threema komunikáciu, ktorá dokazuje ovplyvňovanie súdneho procesu Kočnerom či dohadovania sa o tom, čo konkrétne bude vypovedať Rusko. Súd ani teraz nerozhodol o čítaní Threemy. Neznamená to, že sa nebude čítať vôbec, ale súd o tom rozhodne neskôr. Ide o dátový disk. Prokurátor to odovzdal aj obhajobe. 16:57 Súd práve rozhoduje o ďalšom priebehu pojednávania, teda o tom, koho na aký termín predvolá a podobne. 16:42 Hlavné pojednávanie bude pokračovať 28. októbra výpoveďou Sylvie Volzovej, súd nateraz odložil výsluch Milana Fiľa, pretože očakáva, že výsluch Volzovej potrvá dlho. Milan Fiľo bude predbežne predvolaný v novembri. 16:37 Ján Kováčik vo výpovedi pred vyšetrovateľom 19. 06. 2018 doslova povedal: "Ešte by som chcel k veci uviesť, že niekedy v čase keď Pavol Rusko vstupoval do politiky, neviem či to bol rok 2001 alebo 2002, bolo to bezprostredne v čase keď už vedel, že bude v politike pôsobiť, vystupoval z viacerých spoločností na jednom stretnutí mi povedal, že má vlastný záväzok voči Marianovi Kočnerovi a Štefanovi Aghovi. Toto mi uviedol z dôvodu, že ja som bol avalom (ručiteľom, pozn. red.) na jednej jeho zmenke a pýtal som sa ho na jeho záväzky voči ľuďom, čo mu v rokoch 1998 až 2000 robili ochranu. On mi povedal, že má takýto záväzok, ak si dobre spomínam, tak povedal, že podpísal nejakú zmluvu, možno povedal, že podpísal aj zmenku, na to si už nespomínam, ale keďže povedal, že sa jedná o jeho záväzok, tak som sa nepýtal viac na detaily. On povedal, že tento záväzok splatí." Dnes Kováčik povedal, že Rusko mu síce o osobných záväzkoch hovoril, ale nepovedal, komu konkrétne dlhuje peniaze a už vôbec mu nepovedal, že sú to zmenky za pol miliardy korún. 16:23 "Keď som mu v roku 2001 hovoril, že mám záväzky voči Aghovi a Kočnerovi, o čom som mu asi hovoril," pýta sa rečnícku otázku Rusko v narážke na to, že tieto záväzky mali byť zmenkami, za ktorých falšovanie je dnes obžalovaný. Šéfka právneho oddelenia TV Markíza Lucia Tandlich reagovala, že Kováčik potvrdil, že ide o vykonštruované zmenky, ktoré si Kočner s Ruskom vymysleli a dotvorili tak dej kauzy Gamatex, aby sa obohatili na úkor TV Markíza. 16:19 "Som smutný z toho ako klameš," hovorí Rusko Kováčikovi. 16:13 Pavol Rusko tvrdí, že s Kováčikom mali aj džentlmenské dohody a nie je pravda, čo tvrdí Kováčik. 16:07 Obhajca Michal Mandzák poukázal na dôležitý rozpor vo výpovediach Jána Kováčika - pred policajným vyšetrovateľom samovoľne vypovedal, že mu Rusko nejakú zmenku v kontexte s Valkom spomínal, dnes povedal, že o zmenke nevedel. 15:54 Sudca Ján Buvala sa opýtal, či niekedy s Ruskom mali nejakú džentlmenskú dohodu. "Nie." 15:53 "V prvom momente mi napadlo, že to nie je možné, že to musí byť omyl,” odpovedá Kováčik na otázku, čo si pomyslel, keď sa z médií dozvedel o zmenkách. 15:43 Situácia je pomerne neprehľadná, pretože Rusko sa pýta s veľkou kadenciou, do toho mu vstupuje prokurátor a právni zástupcovia TV Markíza, ktorí otázky namietajú. 15:30 Začal sa pýtať obžalovaný Rusko, otázky kladie odmerane a s veľkou kadenciou. Kováčik totiž odpovedá krátko. 15:22 Obhajca Mandzák požiadal, aby mohol dať k nahliadnutiu svedkovi Kováčikovi listiny - súd mu vyhovel. Ukazuje mu podpisový vzor a notársku zápisnicu. Potvrdil, že podpis na vzore môže byť jeho. 15:07 Bola vyhlásená desaťminútová prestávka. 15:01 Kováčik po otázkach obhajcu Mandzáka potvrdil, že keď kupovali podiel v TV Markíza od Sylvie Volzovej, požičali si na to peniaze od rôznych spoločností vrátane spoločnosti Drukos. 14:57 Mandzák sa pýta na ekonomické ukazovatele TV Markíza, pýta sa na zmluvu, ktorou Kováčik a Fiľo vstupovali do televízie, kde je priložené vyhlásenie Ruska, že nie sú žiadne budúce záväzky. 14:52 Mandzák sa pýta, prečo Kováčikova firma Forza prevzala záväzok vyše milión dolárov voči spoločnosti Telefilm Eurokim. "Získal som za to 15 percentný podiel v TV Markíza," odpovedá Kováčik. 14:45 Pýtať sa ide obhajoba. Kočnerov obhajca Michal Mandzák sa pýta Kováčika, ktorý predtým uviedol, že Rusko mu pred vstupom do politiky povedal, že má nejaké osobné záväzky, či mu (Rusko Kováčikovi) povedal, komu konkrétne dlhuje. Kováčik hovorí, že nie. 14:43 "Nekontaktoval ma z väzby a nekontaktoval ma ani v období, keď vo väzbe ešte nebol," odpovedá Kováčik na otázky o možnom ovplyvňovaní Kočnerom. 14:40 "Rokovania nikdy neboli agresívne alebo nepríjemné," hovorí Kováčik o rokovaniach, ktoré viedol s Kočnerom. 14:28 "My sme zinkasovali za posledných 20 percent 1,95 miliardy korún,” hovorí Kováčik o tom, koľko dostali s Milanom Fiľom za podiel v Markíze, keď ho predávali skupine CME. "Pán Rusko na tom neparticipoval, a ani žiadna taká dohoda nebola a ak by bola, tak by bola v písomnej podobe," vyvracia Kováčik tvrdenie Ruska a Ruskovej exmanželky. 14:18 Kováčik práve poprel doobedňajšiu výpoveď Viery Ruskovej. "Nemohol som sa zaviazať zaplatiť 500 miliónov korún. Nikdy som o takom záväzku nevedel a nikdy som sa k niečomu podobnému nezaviazal," hovorí Kováčik. Kováčik povedal, že Viera Rusková s ním na túto tému nikdy nehovorila. 14:17 "Nikdy," odpovedá Kováčik na otázku, či niekedy padla suma 500 miliónov korún. "Nemohol som sa zaviazať zaplatiť 500 miliónov korún. Nikdy som o takom záväzku nevedel a nikdy som sa k niečomu podobnému nezaviazal." 14:14 Ako ste dospeli k sume 80 miliónov korún? "Ja som mal mandát od spoločnosti CME a od pána Ruska na rokovanie s pánom Kočnerom, čo vyústilo do podpisu zmluvy o spoločnom postupe. Pán Kočner mal inú predstavu o tejto sume, ale do niekoľko týždňov rokovaní sme sa dostali na sumu 80 miliónov korún,” hovorí Kováčik. Akú predstavu mal Gamatex? "Mám pocit, že to začínalo 150 miliónoch, ale berte to s rezervou," odpovedá Kováčik. Prokurátor Šanta sa dopytuje, aká najvyššia suma zaznela na rokovaniach ako požiadavka Kočnera-Agha. "Pri rokovaniach, ktoré som ja viedol, to bolo 150 miliónov," odpovedá Kováčik. 14:11 Prokurátor Šanta sa pýta, za akú sumu bola urovnaná kauza Gamatex. "Na základe dvoch zmlúv, 80 miliónov korún za odkúpenie spoločnosti Adam (firma, ktorá vlastnila Gamatex), 40 miliónov dostal Kočner, 40 miliónov korún dostal Agh," vysvetľuje Kováčik. Druhá zmluva na urovnanie sa týkala zmluvy medzi Kováčikovou firmou Forza a spoločnosťou Telefilm Eurokim (asi jeden milión dolárov). "Ja som mal za to, že týmito zmluvami je spor ukončený," povedal Kováčik. 14:07 Kováčik vysvetľuje obchodné transakcie, ktoré súvisia s vlastníckou konsolidáciou TV Markíza skupinou CME. 14:05 "Keby som vedel o zmenkách na 500 miliónov korún, tak by som nikdy takúto zmluvu nemohol podpísať," hovorí Kováčik o zmluve, ktorou do Markízy vstúpil on a Milan Fiľo. V prílohe k tejto zmluve totiž Rusko vyhlásil, že neexistujú žiadne budúce záväzky. 13:58 Kováčik rozpráva o svojich vzťahoch s Kočnerom aj Ruskom. "O zmenkách som sa dozvedel z médií v roku 2016, v januári 2017 ma navštívili pani Tandlich a pán Kamenec (šéfka právneho oddelenia TV Markíza a právny zástupca TV Markíza, pozn. red.), či niečo o zmenkách viem. Vedel som o zmenkách jednu jedinú vec, z roku 2002, keď Rusko vstupoval do politiky, tak sme viedli diskusiu, či sú nejaké záväzky, o ktorých nevieme. V tom období mi povedal, že podpisoval nejaké veci s pánom Valkom,” vypovedá Kováčik. 13:53 Začína sa výsluch Jána Kováčika. Pôjde o zásadný výsluch, pretože aj výpoveď Ruska a Ruskovej na neho odkazuje v tom, že tvrdia, že o zmenkách vedel. Počas policajného vyšetrovania však existenciu zmeniek poprel. 13:33 Ján Kováčik je už prítomný, pojednávanie sa začne o 13.45 h. 12:39 Konanie je prerušené do 13.45 h. Vypovedať príde Ján Kováčik. 12:38 Šéfka právneho oddelenia TV Markíza Lucia Tandlich pripomenula, že Dučák s Kočnerom vystupujú vo viacerých pochybných kauzách a v kauze Technopol Servis je Dučákov obhajca Michal Mandzák, ktorý obhajuje aj Kočnera. To podľa Tandlich vytvára podozrenie, že svedok nevypovedal pravdu. Rusko výpoveď Dučáka privítal s tým, že Dučák poprel výpoveď svedka Tótha. 12:30 Prokurátor Ján Šanta vyzval Dučáka, aby vysvetlil kauzu pezinská skládka. Dučák vysvetľuje, že mu chceli úradníci doručiť nejakú zásielku, ktorá mu nepatrila. Vraj sa stretli niekde náhodou a Kočner sa Dučáka pýtal, prečo vonku stojí, tak mu vysvetlil, že polícia alebo úrady mu chcú doručiť nejakú zásielku. "Prepíš to na mňa, mňa určite nezavrú. (...) A potom sa s tým zabával,” vysvetľuje Dučák, čo mu vraj Kočner povedal. "Pomohol mi nezištne a stiahol na seba pozornosť. On bol vždy veľkorysý. Tento jeho obraz už nevymažem. Vždy sme mali slušný vzťah," povedal Dučák. 12:25 Sudkyňa Pamela Záleská sa pýta, kedy a kde sa skamarátili s Kočnerom. "Nedá sa povedať, je to vývoj," odpovedá. "Asi vtedy, keď ma ochránili pri pezinskej skládke," tvrdí Dučák. Pezinská skládka je kauza, kde Dučák a Kočner prvýkrát stáli popri sebe. Ste obžalovanému Kočnerovi nejako zaviazaní? "Nie," povedal Dučák. Pociťujete z niečoho strach? "Zo smrti, mám 66, zomrel teraz Gott," odvetil Dučák. Sudca Ján Buvala sa pýta, prečo sa na neho Kočner obrátil, aby mu pomohol s textom o chemickej analýze zmeniek. "Pretože vedel, že mám chemickú priemyslovú," odpovedal. 12:21 "Som filmový dramaturg, tak som si predstavil, aké to môže mať dôsledky," odpovedá Dučák na otázku, prečo Kočnerovi povedal, že keď sa odoberie zo zmeniek vzorka atramentu, tak niekto vyhlási zmenku za neplatnú. 12:16 Dučák prvýkrát priznáva, že odovzdal Alene Zsuzsovej krabicu s papiermi. "Maroš chcel, aby som zohnal auto bez bratislavských EČV," povedal Dučák. Na čo ho chcel? "Na dereš," odpovedá Dučák. Dereš je lavica, na ktorej sa vykonával trest bitím. Toto auto - biely mercedes - nakoniec skončilo u Zsuzsovej. Dučák tvrdí, že derešom myslí nejakú reláciu. Zrejme má na mysli reláciu Na pranieri a nie fyzický dereš - lavicu. Celá jeho výpoveď je pomerne nezrozumiteľná a miestami nie je jasné, či ju myslí vážne. 12:13 Lipšic sa pýta, prečo sa naposledy stretol s Tóthom a čo sa ho pýtal. Dučák nechce odpovedať. "Pýtal som sa ho, čo je pravdy na tom, že Maroš je zapojený do vraždy Kuciaka. Krútil sa, dostal som zmätočné odpovede," odpovedá Dučák. 12:07 Slovo dostal právny zástupca TV Markíza Daniel Lipšic. Je Technopol Servis jedna zo spoločných obchodných aktivít s pánom Kočnerom? "Odmietam vypovedať," využil Dučák svoje právo nevypovedať o Technopole. V kauze Technopol je totiž obvinený z tunelovania firmy Technopol Servis, škodu polícia vypočítala na 20 miliónov eur. 12:05 Dučák tvrdí, že Kočner bol zberateľom meissenových porcelánových tanečníc. "Poslednú staršiu vec, ktorú som mu zohnal, bolo víno z Madeiry, ročník 1953," tvrdí Dučák. Stále nie je jasné, či toto celé myslí vážne.  Zatiaľ sa tvári tak, že to myslí vážne. Obhajoba nemá žiadne otázky, ani obžalovaný Kočner. 12:00 Šanta konkrétne vyzval Dučáka, aby sa vyjadril k podozreniu, že on mal zohnať papier a atrament z roku 2000. "Nie je to pravda a je to nezmysel." 11:58 Dučák odmieta, že by vyrábal pre Kočnera nejaké listiny. "Nie," odpovedal Dučák na otázku, či vyrobil pre Kočnera nejakú zmenku. "Nevidel som ich, netuším," povedal Dučák. 11:54 Dučák priznáva, že sa na neho Kočner obrátil, aby mu vysvetlil, čo je predmetom stanovovania veku atramentu. Dučák má chemické vzdelanie. Na čo tieto informácie potreboval, pýta sa Šanta. "Neuvádzal ma do svojich problémov, ale bolo známe, že sa tie zmenky spochybňujú," povedal Dučák. 11:50 "Konkrétne žiadnu tlačiareň som nezabezpečoval. Nezabezpečoval som starší papier. Žiadny. Veď to je nezmysel, technický nezmysel. Ako môže guličkové pero z roku 2000 písať v roku 2017, na úrovni stredoškolskej chémie sa to dá pochopiť, že sú to klamstvá," tvrdí Dučák. Popiera aj to, že by zabezpečoval atrament. "Ste spôsobilý zohnať staršie aj 20-ročné veci," pýta sa Dučák. Tvrdí, že teraz sa venuje oprave starých hodín. Čo Vás živí, pýta sa Šanta. "Penzia a som zamestnaný v developerskej spoločnosti," povedal Dučák. Obhajoba sa miestami dobre zabáva, rovnako aj časť verejnosti, pretože niekedy nie je jasné, či si Dučák uťahuje alebo myslí svoju výpoveď vážne. 11:46 Šanta sa pýta, či dostal písomný moták alebo ústny odkaz. "Písomný odkaz som nedostal, dostal som odkaz na úrovni pozdravov," povedal Dučák. "Nespomínam si, že by som dostal pokyn z basy, že mám niečo vykonať," povedal Dučák. Zháňali ste pre Kočnera nejaké hmotné veci, pýta sa Šanta. "Čo to znamená," hovorí Dučák. "Či ste niečo zháňali, nakupovali, vyslovene hmotné," vysvetľuje Šanta. Dučák tvrdí, že nerozumie. "Neviem, čo znamená zabezpečiť hmotnú vec," tvrdí Dučák. Nie je jasné, či Dučák naozaj netuší alebo to len hrá. 11:43 "Nerobte zo mňa a zo súdu blbca, jasne sa vás pýtam, čo vám uložil pán Tóth a čo konkrétne ste riešili s pánom Aghom, neodpovedajte mi nekonkrétne,” napomína svedka prokurátor Šanta. "Odpovedajte vecne a jasne," povedal Šanta. Na Dučákovi je zjavné, že celý tento výsluch pre neho nie je príjemný, odpovedá veľmi stručne a úsečne. 11:39 Dučák povedal, že riešili s Kočnerom obchodné prípady. "Nepovažujem ho za priateľa, pretože som sa v nim živote nestretol," vysvetľuje Dučák vzťah s Pavlom Ruskom. Prokurátor Šanta sa pýta na vzťah s Petrom Tóthom. "Sem tam vyzvedal nejaké informácie," povedal Dučák. Hovorí, že s Tóthom sa stretol možno 3 - 4 krát. 11:32 Jozef Dučák st. prišiel, verejnosť ho videla prvýkrát. "Je mi známe všetko, čo bolo v tlači a čo bolo predmetom vašich tlačoviek," odpovedá Dučák st. na otázku prokurátora, čo vie o kauze zmenky. "Nemám k tomu čo ďalej povedať, nebol som ničoho svedkom," povedal Dučák st. "Sme v priateľskom vzťahu," povedal Dučák o Kočnerovi. "Poznáme sa 40 rokov, registroval som ho ako redaktora televízie, keď ja som robil v týždenníku." Na otázku, ako často sa stretávali s Kočnerom, odpovedá "ako prišlo." "Nechodím za ním do väznice na návštevy," povedal tiež. 11:18 Bola vyhlásená desaťminútová prestávka, potom príde vypovedať svedok Jozef Dučák st. Bude to jeho prvé verejné vyjadrenie. Dučák st. je spolu so svojím synom obvinený v kauze Technopol Servis. 11:17 Slovo dostala Lucia Tandlich, šéfka právneho oddelenia TV Markíza. Pripomína, že Rusková bola členkou rady majiteľov Slovenskej televíznej spoločnosti ešte aj po predaji podielu Ruska. "Výpoveď svedkyne je nedôveryhodná, pretože je v rozpore s tým, čo tvrdili obžalovaní v civilnom konaní, v ktorom obžalovaný povedal, že nevedela podrobnosti a teraz tvrdí, že ich vedela,” hovorí Tandlich. "Výpoveď svedkyne je zjavne účelová v snahe prekryť trestnú činnosť obžalovaného Ruska," dodala šéfka právneho oddelenia TV Markíza. 11:12 Rusko dostal priestor, aby ako obžalovaný poskytol záverečné zhrňujúce vyjadrenie. Už nemôže klásť otázky. "V roku 2000 sme zámerne znižovali počet osôb, ktoré o zmenkách vedeli," tvrdí Rusko. Tvrdí, že zástupcom CME o nich povedal to, čo považoval za potrebné o nich povedať. 11:07 Začínajú sa pýtať sudcovia. Sudca Ján Buvala Ruskovej pripomína, že viackrát povedala, že má vedomosť o predchádzajúcich výpovediach zo súdu. Rusková odpovedá, že jej nikto nezakázal sledovať proces v médiách a preto ho podrobne doteraz sledovala, pretože je verejný. Buvala sa ďalej pýta, či sa rozprávali o cene, za ktorú Rusko predal podiel v Markíze. Rusková to potvrdzuje. Sudca Buvala sa pýta, či Rusková niekedy vystupovala ako majiteľka podielu v Markíza-Slovakia. Rusková priznáva, že oficiálne v obchodnom registri nebola, podiel bol písaný na Pavla Ruska. Buvala sa pýta s veľkou kadenciou presné otázky, na ktoré Rusková odpovedá krátko. 10:57 Začína sa pýtať právny zástupca TV Markíza Tomáš Kamenec. Odkiaľ sa mal dozvedieť Ján Kováčik o zmenkách? "Od Ruska," tvrdí jeho exmanželka. Kamenec sa pýta, či to počula na vlastné uši alebo opäť ide o informáciu od inej osoby. "Povedal mi to Rusko," odpovedá Rusková. 10:53 Lipšic pripomína, že keďže si Rusková a Rusko nevysporiadali bezpodielové spoluvlastníctvo manželov (BSM), tak v podstate aj Rusková je zaviazaná zaplatiť jednu z údajných zmeniek. Rusková tvrdí, že sa o tom s Ruskom bavili a Rusko jej vraj v roku 2011 povedal, že to vyrieši dohodou. Lipšic sa pýta, prečo teda v roku 2011 riešili aj zmenky, keď pred chvíľkou Rusková povedala, že v roku 2007 si myslela, že zmenky vyplatil Kováčik. Rusková potom vycúvala z odpovede a doplnila, že v roku 2011 pri rozvode riešili iné záväzky, nie zmenky, napríklad banky a podobne. 10:49 Lipšic pripomína, že na jednej strane Rusková tvrdí, že vyčítala exmanželovi, že Klinkhammerovi z CME nepovedal o zmenkách, na druhej strane ona sama to nepovedala. Podľa Lipšica je to zjavný rozpor. "Ja vám rozumiem, ja som mu to nevyčítala bezprostredne vtedy, ale až po predaji podielov, keď tam pán Klinkhammer nebol," tvrdí. Prečo až vtedy? "Pretože sme sa museli spoliehať na Kováčika," odpovedá Rusková. Ale veď to ste tvrdili, že ste brali automaticky, oponuje Lipšic. Rusková sa vracia k tvrdeniu, že v roku 2000 nevedela, že bude musieť predčasne odchádzať z televízie. 10:40 "Žila som viac-menej v istote, že to vyplatené bolo," opakuje Rusková svoje pocity, že Ruskov dlh vyplatil Ján Kováčik na základe údajnej ústnej dohody. 10:38 Lipšic sa pýta, či Rusková vie, za koľko Rusko predal podiel v Markíze. "Moja právnička mi povedala, že na to nemusím odpovedať," povedala Rusková. Neodpovedala. Lipšic jej pripomína, že pred chvíľkou sama hovorila, že Ján Kováčik svoj podiel v Markíze predal za dve miliardy korún. "To je informácia z médií," odvetila Rusková. 10:33 Začína sa pýtať Daniel Lipšic, právny zástupca TV Markíza. Lipšic informuje, že Martin Radvan, ktorý vraj vedel o zmenkách, medzičasom zomrel. Znamená to, že všetky osoby mimo dvojice Rusko-Kočner, ktoré údajne majú o zmenkách vedieť, už nežijú - Ernest Valko, Peter Čongrády a Martin Radvan. Jediný, kto zmenky potvrdzuje, je Kočner, Rusko a Rusková, ktorá však priznáva, že ich nikdy nevidela, len jej o nich povedal exmanžel. 10:31 Rusková tvrdí, že svojmu exmanželovi vyčítala, že Klinkhammerovi, zástupcovi CME, nepovedal podrobnosti o zmenkách. Rusková tvrdí, že o zmenách okrem nej vedel podnikateľ Ján Kováčik a vtedajší zástupca CME Martin Radvan. Prečo ste neinformovali televíziu Markíza, ktorá za splatenie zmenky ručila? "Budem odpovedať krátko, nie neinformovali," odpovedá. Ale prečo, pýta sa Šanta. "Nepovažovali sme to za potrebné, mysleli sme si, že to vyriešime sami," odpovedá Rusková. "Aj ja som bola v roku 2000 presvedčená, že to vyriešime. Všetko bolo pred nami. Ja som nevedela, že tam budem päť rokov, myslela som si, že tam budeme 15-20 rokov," tvrdí Rusková. 10:30 Šanta sa pýta, či Klinkhammer vedel o zmenkách. "Vedel iba o osobnom záväzku Ruska. Klinkhammerovi ho nekonkretizoval," tvrdí Rusková. Prokurátor sa dopytuje, či Klinkhammerovi povedal o sume tohto záväzku. "Toto mu nehovoril. Toto hovoril pánovi Radvanovi (Martin Radvan, iný zástupca CME, pozn. red.)," tvrdí Rusková. Prečo teda Klinkhammerovi nepovedala o zmenkách samotná Rusková? "Pretože mám jazykovú bariéru," bráni sa Ruskova exmanželka. 10:26 Šanta sa pýta Ruskovej, či ju niekto pripravoval na výpoveď. Rusková na to reaguje, že nie a ponúka Šantovi, nech si vezme jej rukou písané poznámky. "Nechajte si ich," povedala Rusková a tvrdí, že sú to len jej poznámky o tom, ako sa stali tie udalosti z 90. rokov. Rusková ďalej tvrdí, že jej exmanžel povedal o údajných zmenkách aj F. Klinkhammerovi, zástupcovi CME. Nie je jasné, či to počula na vlastné uši alebo opäť vypovedá iba to, čo jej Rusko povedal. 10:24 Vznikla drobná argumentačná prestrelka medzi prokurátorom a obhajobou. Prokurátor Šanta sa Ruskovej pýta, prečo prišla vypovedať až teraz. Otázka vyznela ako pochybovačná výčitka o úmysloch Ruskovej. Obhajcovia však pripomenuli, že Ruskovú navrhli vypočuť už počas vyšetrovania, ale prokurátor to nepripustil. Aj Šanta potvrdil, že taký návrh bol v prípravnom konaní (vyšetrovaní) zamietnutý. 10:21 Rusková tvrdí, že svojmu exmanželovi vyčítala fotografiu, kde je vysmiati spolu s Marianom Kočnerom. Ide o fotografiu zo záznamu Smotánky z premiéry muzikálu v Prahe. Rusková tvrdí, že ona by takú fotografiu s Kočnerom po udalostiach z 90. rokov nikdy nechcela. Rusko bol aj v tejto časti jej výpovede pokojný, iba kýval nohou. 10:14 Šanta sa pýta, prečo dlh zo zmeniek ako rodina neriešili. Rusková vyrukovala s verziou, že si myslela, že dlh vyplatil podnikateľ v médiách Ján Kováčik, keď predal za dve miliardy korún svoj podiel v Markíze. Nie je jasné, prečo by mal Ruskov dlh vyplácať Kováčik. Pýta sa to aj Šanta. "Kováčik mal s Paľom dohodu," tvrdí Rusková. Rusko vraj mal dostať dve tretiny z toho, čo Kováčik zinkasoval za Markízu. "Ja som tie zmenky nevidela." Rusková po ďalších otázkach prokurátora priznáva, že sa nikdy o splatenie zmeniek nezaujímala. Šanta sa pýta, či Rusko a Rusková riešili zmenky pri vysporadúvaní bezpodielového spoluvlastníctva manželov (BSM) po rozvode. "Nie," odpovedá Rusková. 10:07 "Ja som tie zmenky nevidela," povedala Ruskova manželka po otázkach prokurátora Jána Šantu. Ruskova exmanželka predpokladá, že ich vzal advokát Ernest Valko. O ich podpise jej povedal jej vtedajší manžel Rusko, vypovedá. Rusková na súde potvrdzuje iba to, že jej vtedajší manžel povedal o dvoch zmenkách na 2 x 250 miliónov korún pre Kočnera a jeho kumpána Štefana Agha. "O bianco zmenkách som sa dozvedela z médií," tvrdí. Fyzicky však žiadnu zo zmeniek nevidela. 9:56 Ruskova exmanželka potvrdila existenciu zmeniek. Povedala, že to považovala za výpalné, ktoré žiadal Marian Kočner, ale nakoniec odporučila Ruskovi, aby zmenky podpísal, aby tak celú kauzu ukončil. Obhajoba po tomto tvrdení nemá žiadne dodatočné otázky na Ruskovú. 9:47 Rusková tvrdí, že existovala nejaká nahrávka Moniky Beňovej a Fedora Flašíka, na ktorej oni dvaja vraj ponúkali bývalému riaditeľovi SIS Ivanovi Lexovi TV Markízu za 200 miliónov korún. Lexa vraj posunul Mečiarovskému privatizérovi Alexandrovi Rezešovi, že TV Markíza je k dispozícii za 500 miliónov korún. Rezeš to podľa Ruskovej posunul Mečiarovi a vypýtal si za ňu 800 miliónov až jednu miliardu korún. Rusková však nevie tieto tvrdenia dokázať, nahrávka vraj už neexistuje. Rusková týmto príbehom ilustruje, že Lexa koncom 90. rokov klamal, keď tvrdil, že SIS sa v spore neangažovala a išlo čisto o opozičné aktivity. 9:43 Ruskova exmanželka zatiaľ vypovedá všeobecne známe informácie o vlastníckych sporoch o Markízu v rokoch 1998 až 2000. Rusková hovorí, že chceli vyplatiť podiel Sylvie Volzovej v TV Markíza, ale potrebovali 170 miliónov korún. Sto miliónov vraj zohnali Ruskovci (nepovedala odkiaľ), zvyšok zohnal podnikateľ v médiách Ján Kováčik. 9:40 Aj Ruskova exmanželka, ktorá svedčí v prospech obhajoby, tvrdí, že Kočnerova skupina, ktorá vtrhla do televízie spolu s mafiánom Petrom Čongrádym, boli násilníci - hovorí, že mali bejzbalové pálky a vyhrážali sa. Kočner pritom odmieta, že by boli ozbrojení alebo sa správali násilne. "Čongrádyho ľudia na mňa vytiahli zbraň, vytláčali ma z cesty na ceste z Lamača do Markízy." "Čongrádyho ľudia na mňa vytiahli zbraň, vytláčali ma z cesty na ceste z Lamača do Markízy," tvrdí Ruskova exmanželka. "Situácia naozaj nebola jednoduchá." 9:37 “Nebola som v priestoroch televízie, nerozumela som, nechápala som, ako je to možné,” komentuje Ruskova exmanželka udalosti z roku 1998, keď do nej vstúpili ozbrojenci na čele s Marianom Kočnerom. 9:35 Ruskova exmanželka má so sebou poznámky, predseda senátu Emil Klemanič si ich preštudoval. Exmanželka vysvetľuje, ako sa s Pavlom Ruskom začiatkom 90. rokov začali uchádzať o televíznu licenciu. Vracia sa teda k začiatkom kauzy Gamatex, na ktorej urovnanie vraj podľa Ruska a Kočnera slúžili údajné zmenky. 9:27 Kočnerov obhajca Michal Mandzák vzniesol námietku proti údajnému nezákonnému zloženiu senátu. Bližšie ju zdôvodní po výsluchu Viery Ruskovej. 9:26 Klemanič dôrazne pripomenul, aby verejnosť a novinári nenahrávali a nezverejňovali tváre sudcov. Reaguje tak na zverejnenie tváre v dokumente Zuzany Piussi Ukradnutý štát, ktorá v rozpore so zákonom zverejnila ich tváre a z distribúcie túto verziu filmu iba postupne sťahuje. 9:23 Predseda senátu Emil Klemanič potvrdil, že Kočner požiadal o konanie v neprítomnosti. Žiadosť prišla iba pred dvomi dňami a už sa nedalo pojednávanie presunúť z väznice. 8:57 Na mieste je aj obžalovaný Rusko, práve sa na dvore pred pojednávačkou baví so svojou exmanželkou. 8:55 Dorazila a prešla kontrolou prvá svedkyňa, Ruskova exmanželka Viera. Na mieste sú už aj obhajcovia Kočnera a Ruska, a tiež právni zástupcovia TV Markíza. 8:34 Medzi novinármi sa začalo špekulovať, že Marian Kočner nepríde a dal súhlas na konanie v neprítomnosti. 08:08 Ráno v Bratislave je sychravé, aj na centrum padla hmla, hoci redšia ako v okrajovej štvrti. Doprava je ako každé ráno upchatá. Novinári sa už schádzajú pred vchodom do väznice v Justičnom paláci. Tentokrát nebolo známe, kedy sem priviezli Mariana Kočnera, pravdepodobne to robili diskrétnejšie než prvýkrát v septembri, keď Kočner išiel v obrnenom vozidle, v kolóne boli strážne vozidlá s kukláčmi a nad nimi patroloval policajný vrtuľník.


Busha staršieho prepustili z nemocnice

Vzhľadom na zdravotný stav sa nezúčastnil na inaugurácii novozvoleného prezidenta Donalda Trumpa.

HOUSTON. Bývalého amerického prezidenta Georgea Busha staršieho prepustili v pondelok do domáceho liečenia potom, ako ho pred viac ako dvoma týždňami v texaskom Houstone hospitalizovali so zápalom pľúc. Bushov hovorca Jim McGrath vo svojom pondelňajšom vyhlásení uviedol, že 92-ročný bývalý americký prezident je všetkým svojim priaznivcom vďačný za modlitby a želania skorého uzdravenia, ktoré mu počas pobytu v Houstonskej metodistickej nemocnici poslali. Personálu nemocnice sa zároveň poďakoval za "starostlivosť na svetovej úrovni", ktorú mu počas liečby poskytovali. Busha, 41. prezidenta USA, prijali do Houstonskej metodistickej nemocnice 14. januára s ťažkosťami s dýchaním. Neskôr ho premiestnili na jednotku intenzívnej starostlivosti (JIS), keď mu lekári zaviedli dýchaciu trubicu. Od tej ho po niekoľkých dňoch odpojili. Z JIS ho presunuli do bežnej nemocničnej izby v pondelok 23. januára. Jeho manželka a bývalá prvá dáma Barbara Bushová (91) strávila v tej istej nemocnici päť dní, keď jej liečili zápal priedušiek. Do domáceho liečenia ju prepustili v pondelok. George H. W. Bush bol šéfom Bieleho domu v rokoch 1989-1993. V súčasnosti je najstarším žijúcim bývalým prezidentom USA. Vzhľadom na zdravotný stav bol jediným žijúcim exprezidentom, ktorý sa 20. januára nezúčastnil na inaugurácii novozvoleného prezidenta Donalda Trumpa. S manželkou Barbarou oslávil 6. januára 72. výročie svadby. Ich manželstvo je najdlhším medzi prezidentskými pármi v dejinách USA. Bushovci sú rodičmi neskoršieho amerického prezidenta Georgea W. Busha (2001-2009).


Motoristi nebudú musieť meniť autolekárničky po dobe platnosti

Doba platnosti na autolekárničkách sa už nebude kontrolovať.

BRATISLAVA. Minister dopravy a výstavby Árpád Érsek (Most-Híd) podpísal novelu vyhlášky o prevádzke vozidiel v cestnej premávke. Touto novelou sa v rámci povinnej výbavy vozidiel mení doba exspirácie lekárničiek tak, aby mohli byť vo vozidlách aj po dátume spotreby. Doba platnosti na autolekárničkách sa už teda nebude kontrolovať ani v rámci pravidelnej technickej kontroly vozidla, uviedlo v pondelok Ministerstvo dopravy a výstavby (MDV) SR. "Touto zmenou sme chceli vyjsť v ústrety vodičom, ktorí boli nútení pravidelne obmieňať autolekárničky pre dobu trvania ich platnosti, hoci dnešné zloženie autolekárničky si takéto časté obmeny nevyžadovalo. Podľa nových pravidiel sa nebude prihliadať na samotnú dobu exspirácie, a to do momentu, pokiaľ z nej vodič niečo nepoužije," povedal Érsek. Obsahu lekárničky sa zmena vyhlášky nedotkla a jej povinnou súčasťou zostala aj karta prvej pomoci. Obsah lekárničky musí byť neporušený, vizuálne v poriadku a nesmie byť znečistený alebo inak znehodnotený. Lekárnička by mala byť uložená tak, aby na ňu nedopadalo priame slnečné žiarenie. Úložný priestor lekárničky musí byť suchý a čistý a musí byť ľahko prístupný. V osobných vozidlách je ideálnym miestom kufor vozidla, kde nedochádza k žiadnej zmene. Lekárnička v autobusoch sa podľa novej úpravy umiestňuje na označenom a prístupnom mieste v priestore vozidla určenom pre cestujúcich.


MINIRECENZIAChcete najlepšiu závodnú hru súčasnosti? Siahnite po Forza Horizon 3

Zábava a zase zábava. To robí z novej Forzy zrejme najlepšiu závodnú hru súčasnosti.

Pach oleja a benzínu, spálené gumy a brzdné dráhy. Nervózne poklepkávanie po volante, kone a otáčky, zasvätené debaty a rôznych kompresoroch a turbách. Nič z tohto nemusíte milovať, autám vlastne ani nemusíte rozumieť, nemusia vás zaujímať a aj tak po pár hodinách hrania dospejete k jednému: milovníci verných simulácií odpustia, no Forza Horizon 3 je najlepšia závodná hra súčasnosti. Je zábavná, je relatívne správne zložitá a je krásna – a to ani nemusíte obdivovať Austráliu. Ak sa chcete zahrať výborné arkádové závody prakticky pre každého a nechcete pri tom hodiny trénovať prechádzanie jedinej zákruty, siahnite sem. Lepšiu aktuálnu (pretože každý máme nejaké úchylky naviazané na spomienkový optimizmus, trebárs Lotus Esprit) závodnú hru si nezahráte. Nápad vziať hráčov do otvoreného sandboxového sveta môže znieť pri závodnej hre trochu zvláštne. Ani náhodou to však nie je nový nápad, siaha snáď do osemdesiatych rokov, a v ich polovici sa objavili aj závodné hry postavené na princípe otvoreného sveta. Sama séria Forza Horizon takto funguje už od roku 2012, najskôr na cestách amerického Colorada, potom južného Francúzska a severného Talianska. V tretej časti sa vyberiete do rozsiahlych končín juhovýchodnej Austrálie, počnúc púštnymi oblasťami a vinicami končiac. Samozrejme, v upravenej mierke, pretože vzdialenosti, ktoré by ste v skutočnej Austrálii prekonávali hodiny, tu zvládnete v priebehu pár minút. Dôležitejšie však je, ako sa nová Forza hrá. A tu všetko funguje: stovky rôznych áut, počnúc historickými raritami ako Dino od Ferrari a končiac modernými závodnými kusmi. Pri riadení je tiež zásadným rozdielom, či jazdíte s pomalým starým bmw alebo rýchlym McLarenom. To však so sebou nesie problém: na prakticky rovnakej obtiažnosti je relatívne jednoduché vyhrať s pomalším autom, než s oveľa rýchlejším – a zrejme za to nemôžu len vaše reflexy. Rovnako je nevyvážená náročnosť pri závodoch s terénnymi špeciálmi, ktoré sú pri rovnakom nastavení podstatne ťažšie než preteky trebárs niekde na cestách mesta. A keď už kritizujeme... jasné, Forza Horizon je arkáda, no po čelnom náraze v tristokilometrovej rýchlosti do strom by sme (pri „simulačných“ nastaveniach) očakávali trošku väčšie poškodenie, ako pár škrabancov a jemne stáčanie volantu do niektorej zo strán. Všetko ostatné však pri týchto závodoch funguje. Sú zábavné, dobre znejú aj hrajú – výber hudby je výborný, počnúc klasikou a  trebárs d’n’b končiac – a ešte lepšie sa na ne pozerá. Autá ani nemusíte milovať, baviť sa budete kráľovsky. Samozrejme, ak zabudnete na akýkoľvek náznak príbehu zložitejšieho ako „super, nový závod, poď sem“ i fakt, že motiváciou závodiť vám má byť akože zháňanie nových fanúšikov. Ak však potrebujete nejakú kratochvíľu, ak si radi vytvárate vlastné preteky alebo okrem tých od tvorcov hry chcete vyskúšať výzvy vytvorené ľuďmi z celého sveta, ak sa chcete kochať a „vyskúšať“ si, ako vyzerajú a ako-tak sa šoférujú stovky vozidiel z celého sveta, siahnite sem. Lepšiu alternatívu pre úplne každého zrejme na trhu nenájdete.


Tretiu etapu Okolo Turecka vyhral Jakobsen, Baška finišoval na 89. mieste

Výsledky a poradia

Video zo šprintu

V celkovom poradí naďalej vedie Sam Bennett.

3. etapa (Canakkale - Edremit, 123 km): EDREMIT. Štvrtkovú tretiu etapu cyklistických pretekov World Tour Okolo Turecka vyhral Holanďan Fabio Jakobsen. Jazdec tímu Deceuninck - Quick Step triumfoval v záverečnom šprinte na 123 km dlhej trati z mesta Canakkale do Edremitu pred Írom Samom Bennettom (Bora-Hansgrohe) a Britom Markom Cavendishom (Dimension Data). Slovák Erik Baška z Bory-Hangrohe mal v cieli rovnaký čas ako víťaz a obsadil 89. pozíciu. V celkovom poradí naďalej vedie víťaz úvodných dvoch etáp Bennett, ktorý zvýšil svoj náskok pred Rakúšanom Felixom Grossschartnerom (Bora-Hansgrohe) na dvadsať sekúnd.


Odovzdali Cenu Dionýza Ilkoviča. Získal ju učiteľ fyziky z Michaloviec

Jozef Smrek sa venuje talentovaným študentom už desaťročia.

BRATISLAVA. Cenu Dionýza Ilkoviča získal Jozef Smrek z Gymnázia Pavla Horova v Michalovciach, kde vyučuje fyziku a matematiku. Ocenenie získal za rozvoj mimoškolskej činnosti práve vo fyzike. Už desaťročia sa venuje talentovaným študentom, ktorých fascinujú prírodné vedy a pod vedením pána učiteľa Smreka sa pripravujú na viaceré fyzikálne súťaže, ako napríklad Fyzikálna olympiáda, alebo Turnaj mladých fyzikov. Študenti Jozefa Smreka nezriedka bodujú aj v medzinárodných kolách týchto súťaží. Porota medzi inými kritériami hodnotila napríklad výsledky mimoškolskej činnosti, jej rozsah alebo inovatívny prístup vedúceho. Jozef Smrek si ocenenie prevzal počas slávnostného večera 8. novembra 2017 v budove Slovenskej filharmónie v Bratislave. „Je to úžasný počin. Kolegyňa, ktorá u nás učí slovenčinu, sa priznala, že nám, učiteľom prírodných vied, závidí, že máme takúto cenu. Veľmi si cením, že firma PosAm urobila takýto odvážny projekt. Verím, že táto cena pomôže zlepšiť výučbu prírodných vied, že inšpiruje aj ďalších učiteľov, kolegov, ktorí sa venujú iným predmetom. Jednoducho, je to úžasný projekt.” Víťaz a finalisti získajú odmenu v celkovej sume 6 000 eur. Cenu Dionýza Ilkoviča vyhlásila slovenská IT spoločnosť PosAm, ktorá dlhé roky podporuje aktivity v oblasti vzdelávania. Nominácie na ocenenie mohol zaslať ktokoľvek – študenti, ich rodičia alebo kolegovia zo školy. Porota z 54 prihlášok vybrala troch finalistov, medzi ktorými bol spolu s učiteľmi z Bratislavy a Prievidze aj Jozef Smrek. Práve jeho meno sa objavilo až na štyroch nezávislých nomináciách. Porote predsedal mladý slovenský vedec, prezident svetovej organizácie Medzinárodný turnaj mladých fyzikov, docent Martin Plesch zo SAV. Ďalšími členmi poroty sú uznávaní odborníci zo slovenských a českých univerzít. „Zhodli sme sa, že prvým držiteľom Ceny Dionýza Ilkoviča by sa mal stať Jozef Smrek. Jeho schopnosť objavovať mladé fyzikálne talenty, neúnavne s nimi pracovať, motivovať ich a pomáhať im rozvíjať schopnosti, je naozaj mimoriadna. Študenti z Michaloviec Slovensko takmer každoročne reprezentujú v medzinárodných kolách súťaží,“ hovorí docent Plesch. Ocenenie nesie meno významného slovenského vedca. Dionýz Ilkovič v roku 1934 odvodil vzťah medzi polarografickým difúznym prúdom, koncentráciou roztoku a charakteristikami kvapkovej ortuťovej elektródy. Dnes je známy ako Ilkovičova rovnica. Bol vtedy členom tímu držiteľa Nobelovej ceny Jaroslava Heyrovského. Profesor Dionýz Ilkovič bol nielen významný slovenský fyzik a vedec svetového formátu, ale tiež skvelý učiteľ, ktorého štýl vyučovania sa stal pre jeho študentov a kolegov legendárny.


Olomouc remizoval so Slaviou, Stoch odohral hodinu

Súhrn sobotných výsledkov 6. kola českej Het ligy.

PRAHA. Futbalisti FC Viktoria Plzeň si pripísali na svoje konto šieste ligové víťazstvo za sebou, na trávniku FC Slovan Liberec zvíťazili hladko 3:0. V drese hostí odohrala celý zápas slovenská dvojica Matúš Kozáčik a Patrik Hrošovský. FC Slovan Liberec - FC Viktoria Plzeň 0:3 (0:2)Góly: 7. Krmenčík, 20. Petržela, 78. Kopic/M. Kozáčik a P. Hrošovský (obaja Plzeň) odohrali celý zápas/ Bohemians Praha 1905 - 1.FC Slovácko 1:0 (0:0)Gól: 65. Hašek/P. Šimko (Slovácko) odohral celý zápas/ FC Baník Ostrava - FK Jablonec 2:2 (0:1)Gól: 78. Hrubý, 83. Šašinka - 4. Tecl, 63. Kysela/M. Hlinka hral od 39. minúty - J. Považanec hral do 62. minúty/ FC Fastav Zlín - FK Teplice 2:0 (1:0)Góly: 30. Mehanovič, 82. Traore, ČK: 43. Šušnjar (Teplice)/R. Matejov (Zlín) odohral celý zápas/ SK Sigma Olomouc - SK Slavia Praha 1:1 (1:1)Góly: 40. Jemelka - 9. Škoda/M. Stoch (Slavia) hral do 60. minúty/


Vlastníte jednoizbový byt? Máte v rukách zlato

Ceny jednoizbových bytov závratne stúpajú, najväčšie skoky vidno v Bratislave a Košiciach.

BRATISLAVA. Kto chce bývať v jednoizbovom byte s rozlohou okolo 40 štvorcových metrov, musí si pripraviť o desaťtisíc eur viac ako pred rokom. Platí to vo všetkých väčších mestách na Slovensku, s výnimkou Banskobystrického kraja. Jednoizbové byty dražejú veľmi rýchlo a predbiehajú aj trojizbové byty, ktorých sa podľa realitných kancelárií predáva najviac. Za koľko sa v súčasnosti predávajú jednoizbáky a bude ich cena ešte stúpať? Ceny bytov rastú v posledných mesiacoch bez ohľadu na to, či sú jedno-, dvoj-, troj- alebo päťizbové. Na rozdiel od ostatných však jednoizbové byty dražejú dvojciferným tempom a makléri odhadujú, že to môže pokračovať. Dôkazom sú čísla Národnej banky Slovenska, ktorá porovnala, koľko stáli štvorcové metre v treťom štvrťroku tohto a minulého roka. V jednoizbových bytoch ich cena stúpla o 166 eur na výsledných 1649 eur. Ide o 11,19-percentný nárast. Znamená to, že byt za 50-tisíc zdražel minimálne o päťtisíc eur, v niektorých regiónoch aj o viac. Na ilustráciu, v dvojizbových bytoch cena za štvorcový meter stúpla o 9,3-percenta, v trojizbových o 9 percent, no pri žiadnych už zdražovanie nedosiahlo dvojciferné tempo. „Môžeme potvrdiť, že pri malometrážnych bytoch, ku ktorým patria jedno- aj dvojizbové byty, stúpla cena najvýraznejšie. Je to spôsobené najmä vysokým dopytom a tým, že v súčasnosti ich nemáme dosť hotových,“ hovorí Ján Palenčár, prezident Národnej asociácie realitných kancelárií Slovenska. Naposledy sa jednoizbové byty predávali za také vysoké ceny v roku 2008. Vtedy dokonca atakovali hranicu 1900 eur za štvorcový meter, čiže podľa maklérov majú stále kam stúpať. Napríklad v Bratislave sa jednoizbové byty predávajú za 75- až 80-tisíc eur, v Nitre za 60- až 65-tisíc a v Košiciach za 55- až 60-tisíc eur. Závisí to od ich metráže, stavu aj konkrétnej lokality. „Niekedy stoja aj viac, najmä keď si majitelia povedia, že sa s predajom neponáhľajú a cenu poriadne prestrelia. V Košiciach stojí už prerobený a naozaj pekný jednoizbový byt 60-tisíc eur, ale niektorí si neváhajú vypýtať aj 70-tisíc,“ hovorí Lukáš Sopko, konateľ košickej realitnej kancelárie Diamond Reality. To, čo tlačí ceny jednoizbových bytov nahor, je najmä ich dostupnosť. Siahajú po nich zväčša mladí ľudia, ktorí si našli prvé zamestnanie a chcú investovať do svojho prvého bývania, ale aj mladé rodiny, ktorým by banka na väčší byt nedala hypotéku. „Jednoizbové byty lákajú aj starších ľudí, ktorí predajú svoje veľké domy a chcú sa nasťahovať do menších bytov. V nich majú všetko pohodlie a v okolí výbornú dostupnosť obchodov či lekárov,“ vraví Sopko. Ceny jednoizbových bytov ešte zrejme narastú, otázne je o koľko. Aj Národná banka vo svojej novembrovej správe skonštatovala, že keďže sa ekonomike darí a hypotéky sa dajú získať za veľmi nízky úrok, cena bytov ešte môže stúpať. Rast cien sa očakáva najmä do konca roka, pretože od januára by mali platiť nové pravidlá na získanie hypotéky, ktoré by prístup k nim mali sťažiť. Národná banka chce presadiť, aby ľuďom popri splátke ostala presne stanovená rezerva. Má byť vo výške životného minima, ktoré je v súčasnosti 198,09 eura a 20 percent zo zvyšku výplaty. Znamená to, že ak niekto zarába 600 eur, určite mu musí z každej výplaty ostať 280 eur a až zvyšok môže použiť na splácanie. Národná banka chce takisto obmedziť množstvo hypoték, ktoré pokrývajú viac ako 80 percent ceny nehnuteľností. Pre niektorých ľudí to môže byť problém, keďže pri 80-tisícovej nehnuteľnosti by museli z vlastného zaplatiť 16-tisíc eur. „Na jednoizbové byty môže byť ešte väčší tlak, pretože ak niekto chcel dvojizbový byt, ale nevyjde mu naň hypotéka, rozhodne sa pre menší,“ hovorí Róbert Reichbauer zo Slovenskej realitnej agentúry. Zároveň dodáva, že jednoizbové byty si veľmi často kupujú aj drobní investori, ktorí ich chcú neskôr prenajímať a zabezpečiť si tak vedľajší príjem. Tých by vyššie ceny ani nové pravidlá hypoték odradiť nemali, keďže ide zväčša o majetnejších ľudí, myslí si Reichbauer. Realitní makléri preto nevedia s istotou povedať, kedy sa ľuďom oplatí kupovať alebo predávať jednoizbové byty. Všetci však s očakávaním sledujú, čo sa bude diať po novom roku, keď Národná banka sprísni pravidlá na hypotéky a či sa niečo na realitnom trhu vlastne zmení. Tento text ste mohli čítať vďaka tomu, že platíte za obsah. Vážime si to.


Egyptská polícia zneškodnila sedem islamistov, plánovali útoky na kresťanov

Extrémisti tiež plánovali zaútočiť na štátne bezpečnostné a finančné zariadenia.

KÁHIRA. Egyptská polícia zneškodnila sedem podozrivých islamských extrémistov. Muži zahynuli v prestrelke s policajnými zložkami v meste Asjút v strednom Egypte, kde žije mnoho koptských kresťanov. Oznámilo to v utorok ministerstvo vnútra. Militanti zaútočili v pondelok na bezpečnostné zložky, polícia streľbu opätovala. Extrémisti podľa rezortu vnútra plánovali útoky na kresťanské kostoly, domy kresťanov, ako aj štátne bezpečnostné a finančné zariadenia. Egyptom v nedeľu otriasli dva bombové útoky na kostoly koptských kresťanov, pri ktorých zomrelo najmenej 46 ľudí a desiatky ďalších utrpeli zranenia. Prvá bomba vybuchla v Kostole sv. Juraja v Tantá a druhá pred Kostolom sv. Marka v Alexandrii, kde sa koptskí veriaci zhromaždili na oslavy Kvetnej nedele.


Nagy po vypadnutí Košíc: Rozhodcovia sú hanbou slovenského hokeja

Košice v šiestom stretnutí podľahli Martinu a nepostúpili do semifinále.

MARTIN. Hokejisti MHC Martin zvládli šiesty zápas štvrťfinálovej série play-off sezóny 2016/2017 a po víťazstve 1:0 nad HC Košice prekvapivo postúpili medzi najlepšie štyri tímy Tipsport ligy. Hoci štatistiky hovorili jasne v prospech Košičanov, favorit sa napokon musel skloniť pred húževnatým a odhodlaným súperom. Veľmi sklamaný bol po stretnutí košický kapitán Ladislav Nagy. Najskôr športovo priznal, že jeho tím neodohral dobrú sériu, vzápätí však nasmeroval svoj hnev na arbitrov. "To, čo predvádzali rozhodcovia, je nonsens. Hrali sme neustále v oslabení. Sú hanbou slovenského hokeja," hneval sa líder košickej ofenzívy. Útočník MHC Martin Jaroslav Markovič pred sériou hovoril o tom, že sa jeho mužstvo pokúsi o zázrak. Ten sa napokon podaril a v Martine môžu oslavovať. "Som rád, že sa nám to podarilo. Rozhodol jednoznačne náš kolektívny výkon v celej sérii a skvelý Corbeil," povedal po zápase Markovič. Jedným z rozhodujúcich faktorov postupu bolo víťazstvo Martina na ľade Košíc v druhom zápase série. "Bol to podľa mňa rozhodujúci moment celej série. My sme videli, že to môžeme dokázať, Košičania sa možno trochu zľakli," myslí si skúsený útočník. V zápase, ktorý napokon rozhodol o postupe MHC, videli diváci iba jediný gól, v play-off však často rozhoduje práve ten. "V tej chvíli som neveril, že by mohol byť tým rozhodujúcim. V tom moment myslíte na všetko iné. Ale v závere som si už hovoril, že by nám môj zásah mohol stačiť," povedal jeho autor Patrik Koyš. Dramatický bol záver celého duelu, Košičania ho dohrávali v dvojnásobnej početnej výhode. "Hovorí sa, že kto nepremení presilovku piatich proti trom, nezaslúži si vyhrať. Ale to isté sa stalo doma Košiciam a zvíťazili. Myslím si, že všetko je tak, ako má byť," dodal útočník Róbert Varga.


Predsedom komisií pre výber policajného prezidenta a šéfa inšpekcie je Jozef Szabó

Kandidátov na oba posty majú komisie vypočúvať druhého apríla.

BRATISLAVA. Predsedom komisií pre výber prezidenta Policajného zboru ako aj Úradu inšpekčnej služby je Jozef Szabó z Generálnej prokuratúry SR. Ako ďalej agentúru SITA informoval tlačový odbor rezortu vnútra, obe komisie sa po prvýkrát zišli dnes. "Na prvých rokovaniach si členovia výberových komisií zvolili predsedu a schválili rokovacie poriadky upravujúce podrobnosti o ich rokovaní, o spôsobe hodnotenia uchádzačov, rozhodovaní komisie a podobne," informovalo ministerstvo. Kandidátov na oba posty majú komisie vypočúvať v utorok druhého apríla. V komisiách majú zástupcov ministerstvo vnútra, polícia, policajná inšpekcia, Generálna prokuratúra SR, Akadémia Policajného zboru a policajné odbory. Komisia pre voľbu riaditeľa inšpekcie má zástupcov aj z rezortov spravodlivosti a financií.Okrem súčasného policajného prezidenta Milana Lučanského sa o funkciu šéfa polície vo výberovom konaní uchádza aj policajt z Okresného riaditeľstva Policajného zboru v Žiari nad Hronom Slavomír Vodnák, policajný pridelenec v Prahe Ivan Ševčík a riaditeľ Krajského riaditeľstva Policajného zboru v Banskej Bystrici Ivan Piliar. O kreslo šéfa Úradu inšpekčnej služby sa uchádza súčasný riaditeľ úradu Adrián Szabó, jeho zástupca Robert Zaplatílek, Igor Tomáš z Prezídia Policajného zboru a súčasný viceprezident polície Martin Krčmárik.Kandidátov odporučených komisiami vypočuje parlamentný výbor pre obranu a bezpečnosť. Ministerka vnútra Denisa Saková potom rozhodne o obsadení postov šéfa polície a inšpekcie spomedzi kandidátov odobrených výborom. Funkčné obdobie nového policajného prezidenta a šéfa inšpekcie má byť štyri roky, pričom sa o posty môžu uchádzať opätovne.


Najväčšia batéria sveta vznikne zo starých soľných baní

Skladovanie plynu ustúpi batériovej energetike. Podzemie uskladní elektrickú energiu.

BERLÍN, BRATISLAVA. Obrovskú podzemnú batériu chce v bývalých soľných baniach vybudovať nemecká spoločnosť EWE Gasspeicher. Časť podzemia, v ktorom prevádzkuje plynové zásobníky chce vyčleniť pre podporu udržateľnej energetiky. Projekt by mali dokončiť v roku 2023. Prietoková - redoxná batéria funguje na princípe ukladania energie v elektrolyte. Ten je zvyčajne uskladnený v dvoch oddelených nádržiach, z ktorých pomocou čerpadiel cirkuluje cez systém membrán a elektród. V tomto projekte budú úlohu veľkých nádrží plniť podzemné priestory. Projekt brine4power počíta podľa webu Digital Trends s celkovou kapacitou 700 megawatthodín, pričom výstupný výkon má dosiahnuť hraničných 120 megawattov. Takáto zásoba energie má byť dostatočná pre zásobovanie 75-tisíc domácností na celých 24 hodín. Podzemná batéria má plánovaný objem 100 tisíc kubických metrov. Do elektrolytu je potrebné najprv energiu uskladniť z rozvodnej siete, aby mohla byť následne čerpaná v prípade potreby. Využiť tak možno energetické prebytky, ale aj vyrovnať kolísavý výkon obnoviteľných zdrojov. Už tento rok si chce firma overiť technológiu v praxi s prototypom batérie, ktoré vytvorí v plynovom zásobníku s kapacitou 0,5 megawatthodiny. Ak bude všetko fungovať podľa predpokladov, rovnakú technológiu použije aj vo veľkej škále. Nejde však o technológiu, ktorá by v živej prevádzke neexistovala. Príkladom je nemecká firma STEAG, ktorá má v používaní 6 batérií s celkovou kapacitou 90 megawatthodín po boku svojich hnedouhoľných elektrární.


Štrnásť rokov po vražde bosa sýkoriek Čongrádyho padli tresty

Sergej Miňaljenko dostal výnimočný úhrný trest 23 rokov.

BRATISLAVA. Štrnásť rokov po vražde šéfa bratislavskej vetvy mafiánskej skupiny sýkorovcov Petra Čongrádyho padli v kauze tresty pre jej vinníkov. Traja z pätice obžalovaných, medzi ktorými sú objednávatelia vraždy i jej samotní vykonávatelia, dostali výnimočné tresty na päť, ale aj osemnásť či dvadsaťtri rokov. Ide o tresty pre Dušana Šurina, Petra Holáňa a hlavného obžalovaného, Sergeja Miňaljenka. Naopak, v prípade dvoch pôvodne obžalovaných ľudí vyhlásil súd oslobodzujúce rozsudky. Týka sa to Romana Jaďuďa, u kotrého trestnosť zanikla a tiež o Vladimíra Šarana, u ktorého sa podľa súdu nepodarilo dokázať vinu. O treste v stredu rozhodol Okresný súd Bratislava I. Čongrádyho zavraždili v bratislavskej Petržalke v roku 2004 za bieleho dňa pred miestnou pizzeriou, a to 28 zásahmi zo samopalu. Dôvodom mal byť strach odsúdeného Sergeja Miňaljenka z toho, že ho dá Čongrády odstrániť a tiež pomsta za to, že bol prinútený stiahnuť sa so svojimi obchodnými aktivitami z Bratislavy. Aj keď Čongrádyho zavraždili až v roku 2004, jeho vraždu mali odsúdení podľa súdu plánovať už v roku 1999. Podľa pôvodného plánu mali na bossa podsvetia strieľať z idúcej motorky. Keď sa im však nepozdávali okolnosti na mieste, odložili vraždu na rok 2004. Čongrády bol považovaný za jedného z nástupcov zakladateľa skupiny sýkorovcov Miroslava Sýkoru, konkrétne za šéfa bratislavskej vetvy skupiny. Začínal ako Sýkorov šofér, neskôr vlastnil podiel v niekoľkých firmách. Podľa bývalého policajného prezidenta Jaroslava Spišiaka Čongrády v čase zavraždenia trestnú činnosť nepáchal, bol však podozrivý zo založenia a zosnovania zločineckej skupiny.


Ukrajinská prokuratúra bude pre Janukovyča žiadať doživotie

Bývalý prezident je obvinený z vlastizrady.

KYJEV. Na súde v Kyjeve sa dnes začalo prípravné pojednávanie v rámci vyšetrovania zosadeného ukrajinského prezidenta Viktora Janukovyča, ktorý je obvinený z vlastizrady. Samotný Janukovyč sa na pojednávaní nezúčastnil. Rozhlasová stanica Echo Moskvy citovala vyhlásenie ukrajinského prokurátora Ruslana Kravčenka, podľa ktorého žalujúca strana bude pre Janukovyča ako trest za vlastizradu žiadať doživotie. Ako informovala agentúra Ukrinform, ďalšie zasadnutie súdu sa uskutoční 18. mája. O odklad pojednávania požiadali Janukovyčovi advokáti, podľa ktorých ich mandant nemal dostatok času na oboznámenie sa so spisom. Súd súčasne súhlasil s tým, aby sa Janukovyč na pojednávaniach zúčastňoval prostredníctvom videokonferencie. Ukrajinská generálna prokuratúra 30. januára informovala o ukončení vyšetrovania podozrenia, že Janukovyč sa ako prezident dopustil vlastizrady. Následne navrhla obhajcom, aby sa začali oboznamovať so spisom. Tí však vyšetrovanie označili za neukončené a vyhlásili, že preto nemôžu pracovať so spisovými materiálmi. V polovici marca prokuratúra oznámila, že prípad odovzdáva Pečerskému okresnému súdu v Kyjeve, ktorý ho však odmietol prijať. Odvolací súd potom rozhodol, že prípad prevezme Obolonský okresný súd v Kyjeve, ktorý dnes pojednávanie otvoril a krátko na to ho odročil na 18. mája. Po zmene mocenských pomerov, ku ktorým došlo na Ukrajine vo februári 2014, sa ukrajinské vyšetrovacie a justičné orgány snažia postaviť pred súd nielen Janukovyča, ale aj iných predstaviteľov vtedajšieho vedenia krajiny. Vyšetrovanie voči nim sa vedie pre podozrenie zo sprenevery štátnych financií, finančných machinácií, konfiškácie pozemkov, zneužívania funkcie verejného činiteľa i ohrozenia územnej celistvosti krajiny. Mnohí bývalí predstavitelia ukrajinského vedenia po zmene pomerov z Ukrajiny ušli - Janukovyč sa uchýlil do Ruska.